qundao/data-zh-poetry huggingface dataset:
春游二首·其二
作者：张若霏
朝代：清
体裁：六言诗

断岸深朱浅白，疏篱重碧轻黄。迢递鸟归密树，酩酊人醉斜阳。
奉敕恭题青宫时所画菊花水仙卷子
作者：张若霭
朝代：清

琉璃砚匣尘不生，墨君管子相逢迎。纷披红紫何足貌，此中寄托殊遥情。冰霜肌肤旃檀心，大罗仙子来玉京。金尊牙版岂复垢，皎然万劫瑶杯擎。西风吹草草不绿，重台犹占东篱名。坐枝双鸟鸣嘤嘤，渊明乍参师语清。同生净土良足贵，西湖配食堪餐英。毫端造化信点染，春风秋露来无声。以此栽培遍万物，都看弱植乔林成。青宫间暇穷物态，徐黄边赵难抗衡。万几偶一展蜀素，那能如昔多经营。臣得拜观重命识，墨林艺圃沾恩荣。
秘魔厓下作
作者：张若霭
朝代：清

指上蜃楼幻非幻，能令四海朝龙王。自从皈依入钵盂，水晶宫殿空荒凉。大青小青龙之子，谪伏崖下千年藏。青蒲赤鲤能变化，滏口一雨神通张。膜拜至人求法力，蝘蜓欲脱腥皮囊。至人慈悲心等夷，磨顶初入选佛场。如狮如象俱驯伏，洪涛不降田庐殃。我来欲访尸陀林，卢师坐处荆榛荒。惟有此石瞰空洞，巨鳌撑柱疑娲皇。苔纹未蚀也常污，雪花晴积寒无光。摩挲神晴三叹息，潭波鉴我尘容黄。何时跏趺此崖傍，会看为霖遍十方，狰狞头角归云堂。
题雪江归钓图送卯君还里
作者：张若霭
朝代：清

先生如雪不可污，对之凛凛寒生肤。长安热地君不热，曰归弄钓枞阳湖。湖上宝珠光一合，万鸟不动山模糊。东郭履敝袁未起，行者卧者何为乎？独居舴艋聊尔尔，百年张陆真吾徒。野人之舟大如瓠，图书玩服妻孥俱。心中无鱼竿在手，得与不得随嬉娱。我无辋川诗画妙，为君难写仙游图。摩挲绢素费点染，笔墨未赴神先孤。昌黎东野属蛩讵，年来同忆秋风鲈。盐车困马愿伏枥，鞭策那肯宽须臾。看君翩翻破霄出，远离尘埃超凡区。天空路阔岂自觉，企而羡者波中凫。世途何处可执著，各以所遇成安居。其间不能自为计，或茶或蔗同人殊。先生归与岁云徂，钓罢曾忆劳人无。更当冒雪国门去，朔风压帽冰黏须。
七弦草
作者：张若霳
朝代：清

琐窗闲静影蹁跹，绕砌亭亭发七弦。高下有情娇映月，浅深著色嫩含烟。乍经新雨银丝润，旋挹微风翠带鲜。最喜秋来红结绶，一尊相对韵悠然。
含羞草
作者：张若霳
朝代：清

萱花自昔可忘忧，小草如何却解愁。为语世人休怪诧，风情太甚要含羞。
揽清堂即事
作者：张若霳
朝代：清

东阁爱宏敞，风生满院秋。云封苔砌润，花覆石床幽。倚醉攀霄汉，狂歌逼斗牛。更闻沧海啸，不用步琼楼。
澄台观海次巡宪六公韵
作者：张若霳
朝代：清

耸立凭栏荡远眸，海天一碧望中收。鲸鱼潜伏三千浪，鹏鸟高抟九万秋。极目无情逢幻市，近山有意觅琼楼。会当上献安期枣，看取沧溟瑞色浮。
蝘蜓鸣
作者：张若霳
朝代：清

暮潮初静月华生，秋草秋花放晚晴。一种破愁愁不断，空阶蝘蜓向人鸣。
观音竹
作者：张若霳
朝代：清

趺坐伽陀石，清筠自古今。虚中成净业，劲节印禅心。绿染菩提果，声含檐卜林。半规新月上，妙义正堪寻。
金瓜茄
作者：张若霳
朝代：清
体裁：诗

不是东陵种，篱间别弄辉。冰纨澄夏簟，黄绢剪秋衣。承露鹅儿嫩，迎风杏子肥。依稀明月下，疑自凤池归。
雨中观潮
作者：张若霳
朝代：清

沧溟水涨连天起，澎湃奔腾万马喧。声撼鲲身银浪转，光摇鹿耳玉山翻。萧条古木寒无色，淅沥长廊酒满尊。万壑千岩都不见，天涯风雨正黄昏。
鸡笼积雪次前观察高公韵
作者：张若霳
朝代：清

翠霭浑无色，凌虚绛雪横。空山寒雾集，茅屋冻鸡鸣。海窄银花合，天高玉柱清。丹崖缥缈外，素影傍人行。
鹿耳春潮次前观察高公韵
作者：张若霳
朝代：清

春媚潮偏怒，兼天截地来。望迷乌鬼渡，幻作白龙堆。风劲千层立，门雄万古开。正疑缨失荡，旋起复旋回。
鹿耳门对雨
作者：张若霳
朝代：清

料峭新寒不自持，海滨风雨正丝丝。坐看凤尾涓涓静，卧送渔帆片片迟。云影逼人香篆暗，波痕堆户布帷垂。琴荒未有南薰谱，偷得身閒把一卮。
鹿耳门月夜
作者：张若霳
朝代：清

孤月当轩回，清光万里明。澹帆依斗柄，疏竹上楸枰。笛里关山近，愁中节物更。渺然云缺处，遥见刺桐城。
五月九日舟中偶成
作者：张若驹
朝代：清
体裁：七言绝句

水窗晴掩日光高，河上风寒正长潮。忽忽梦回忆家事，女儿生日是今朝。
即事
作者：张若骕
朝代：清
体裁：七言绝句

一曲清溪似若耶，蟹庄蟹舍夕阳斜。香生十里平山路，开遍西风白芨花。
䢴江
作者：张英
朝代：清
体裁：七言律诗

䢴江秋棹倚蒹葭，却忆芜城是帝家。碧水至今思锦缆，玉箫终古怨琼花。广陵秋色看潮汐，小杜诗篇满狭斜。一自背城劳使相，廿年无复旧繁华。
一室中置寒花十数种几无坐处二首·其一
作者：张英
朝代：清
体裁：七言绝句

碍履牵衣一室中，深红浅白列芳丛。盆花位置求安稳，不独儿嬉笑放翁。
一室中置寒花十数种几无坐处二首·其二
作者：张英
朝代：清
体裁：七言绝句

交柯接蕊锦成攒，暖室床前十笏宽。但可一春花事足，从来容膝易为安。
一枕
作者：张英
朝代：清
体裁：七言绝句

一枕邯郸鬓已丝，仙翁未唤醒迟迟。无端富贵兼忧惧，总是黄粱未熟时。
一邱二首·其一
作者：张英
朝代：清
体裁：七言绝句

一邱一壑慰平生，小搆幽居遂远情。欲设閒门向深绿，隔花临水费经营。
一邱二首·其二
作者：张英
朝代：清
体裁：七言绝句

一树寒梅碧玉枝，当阶古干旧披离。偶然推却东墙去，乍觉横斜势转奇。
丁丑九日
作者：张英
朝代：清
体裁：七言律诗

达士由来爱景光，最珍寒食与重阳。碧潭潦尽文鳞见，丹树晴烘锦幄张。十载壶觞高会杳，九秋松菊故园荒。一龛剩有垂帘地，整理瓶花学赵昌。
丁丑十月既为皓亭记涉园图再题小像二首·其一
作者：张英
朝代：清
体裁：七言绝句

坐荫高梧倚桂丛，读书味道日舂容。知君抱膝微吟处，意在玲珑第几峰。
丁丑十月既为皓亭记涉园图再题小像二首·其二
作者：张英
朝代：清
体裁：七言绝句

千树松杉十亩筠，海山佳地更无伦。但能收拾楸枰后，便是蓬壶深处人。
丁丑十月疏辞兼管翰林院詹事得俞旨·其一
作者：张英
朝代：清
体裁：七言绝句

起居注史殿西偏，占领冰衔廿五年。今日拜辞文石陛，好将凤纸付时贤。
丁丑十月疏辞兼管翰林院詹事得俞旨·其三
作者：张英
朝代：清
体裁：七言绝句

秩宗清重愧吾衰，紫绶三重占凤池。解却只鱼何色喜，笋香花落是归时。
丁丑十月疏辞兼管翰林院詹事得俞旨·其二
作者：张英
朝代：清
体裁：七言绝句

白首儒臣典缥缃，绛纱弟子尽琳琅。种槐幸得依刘井，佗日清阴满玉堂。
丁卯人日题画八截句·其一
作者：张英
朝代：清
体裁：七言绝句

渐引樵柯入白云，东西路傍石梁分。空山旧是经行处，碧涧长松断事坟。
丁卯人日题画八截句·其七
作者：张英
朝代：清
体裁：七言绝句

煨芋炉头活火生，松肪偏照读书明。栖鸦何事忽惊起，雪压枯杨夜有声。
丁卯人日题画八截句·其三
作者：张英
朝代：清
体裁：七言绝句

翠壁丹岩影倒垂，横斜多有瘦梅枝。水边但著閒亭子，便是丹青绝妙时。
丁卯人日题画八截句·其二
作者：张英
朝代：清
体裁：七言绝句

远涨来时岭岫明，山腰树杪白波生。披图似共春山响，石马潭边雪浪声。
丁卯人日题画八截句·其五
作者：张英
朝代：清
体裁：七言绝句

解缆朝辞黄鹤楼，随风吹过白鸥洲。千顷平湖青竹筏，一声横笛苇花秋。
丁卯人日题画八截句·其八
作者：张英
朝代：清
体裁：七言绝句

拥被推窗未觉寒，松岩竹坞雪漫漫。窗前堆满千峰白，落尽梅花始放看。
丁卯人日题画八截句·其六
作者：张英
朝代：清
体裁：七言绝句

碧涧香粳水自舂，山椒路倚两三松。画图瞥见曾相识，新买邻家若个峰。
丁卯人日题画八截句·其四
作者：张英
朝代：清
体裁：七言绝句

媚笔泉光舞雪涛，萧萧霜叶响林皋。潮痕新没平沙路，策杖难辞度岭劳。
丁未春释菜先师庙恭赋二十韵
作者：张英
朝代：清
体裁：五言排律

昭代崇文日，群英习礼时。桥门环綵仗，璧水簇春旗。逵路纷冠盖，长廊集羽仪。赐名皆勒石，历代有丰碑。斑驳搜前哲，琳琅读古辞。殿高低燕雀，松偃走蛟螭。积翠黄金瓦，蟠花白玉墀。漆经文典贵，石鼓字离奇。龙篆存周迹，鸿章想汉规。层台容晋接，千仞许群窥。绣柱扶丹桷，重毡映绛帷。高窗悬绮缀，古壁网罘罳。乐器纷匏竹，铜樽列象牺。恭行释菜礼，偕咏采芹诗。草绿侵袍色，花红映酒卮。平生怀盛事，此际惬心期。太学人才地，司成国子师。抡才皆董贾，结念在皋夔。事业辉麟阁，文章烂凤池。愿言崇圣训，持以报雍熙。
七夕
作者：张英
朝代：清
体裁：七言律诗

凉宵斜月照疏棂，一树秋声梧叶庭。最喜风光当七夕，又教儿女认双星。去年夜雨山村梦，前岁秋香木末亭。莫道人间无远别，几回同尔倚云屏。
七夕前一日次说岩先生韵
作者：张英
朝代：清
体裁：七言律诗

隔岁偏如此夕何，南飞乌鹊待相过。层霄夜觉新寒蚤，碧落人赢别恨多。茉莉晚风吹小苑，梧桐疏雨坠秋河。儿童预拟穿针节，共拜盈盈清浅波。
七夕梦中得首二句因续成之
作者：张英
朝代：清
体裁：古风

秋水鸿雁多，秋江阔如许。我欲乘轻舟，采采芙蓉渚。津梁不可越，羽翮奚由举。含情渺何限，寄书托鲂鱮。譬彼牵牛星，隔河相尔汝。
七弟从靖江来晤于毗陵
作者：张英
朝代：清
体裁：七言律诗

海云忽送雁鸿声，来伴春帆一日程。身到江南仍是客，床联夜雨若为情。须眉濩落宜高卧，岩谷荒凉待耦耕。相对扁舟思转剧，钓竿烟水足平生。
七弟自平山来晤于其别时作此示之·其三
作者：张英
朝代：清
体裁：七言律诗

毗陵分手隔江烟，南北雁飞已八年。薄宦携家深念尔，严寒觌面倍欣然。关心伯仲颜俱老，回首田园意更偏。壮岁劳人须努力，容吾高枕白云边。
七弟自平山来晤于其别时作此示之·其二
作者：张英
朝代：清
体裁：七言律诗

畿南百里足婆娑，地僻民淳稳啸歌。山翠逶迤连北岳，河流萦带近滹沱。帘垂官阁春花满，竹映閒庭夕露多。家室团圞称吏隐，好将休养致人和。
七月三日奉恩泛舟西苑观取鱼并蒙颁赐恭纪八首·其一
作者：张英
朝代：清
体裁：七言绝句

兴庆池莲照水红，恩分青雀御微风。几人曾到甘泉馆，来往波光潋滟中。
七月三日奉恩泛舟西苑观取鱼并蒙颁赐恭纪八首·其七
作者：张英
朝代：清
体裁：七言绝句

空明双桨击澄潭，烟水菰蒲性所耽。怪底夜来凉雨后，鱼庄蟹舍梦江南。
七月三日奉恩泛舟西苑观取鱼并蒙颁赐恭纪八首·其三
作者：张英
朝代：清
体裁：七言绝句

参差楼殿俯沧浪，北渚南湖接渺茫。隔岸水花秋更好，覆堤官柳午偏凉。
七月三日奉恩泛舟西苑观取鱼并蒙颁赐恭纪八首·其二
作者：张英
朝代：清
体裁：七言绝句

太液湖西雨脚垂，水云亭畔荡舟时。芙蕖深处菱花密，出水红鳞压钓丝。
七月三日奉恩泛舟西苑观取鱼并蒙颁赐恭纪八首·其五
作者：张英
朝代：清
体裁：七言绝句

秋早凉从水殿生，鱼罾收处柳风轻。纵横荇藻流船滑，时听鲜鳞泼刺声。
七月三日奉恩泛舟西苑观取鱼并蒙颁赐恭纪八首·其八
作者：张英
朝代：清
体裁：七言绝句

锦鬣银腮满泛船，盈筐拜赐荷恩偏。漫言玉鲙东南美，亲割华林第一鲜。
七月三日奉恩泛舟西苑观取鱼并蒙颁赐恭纪八首·其六
作者：张英
朝代：清
体裁：七言绝句

新蝉乍喜报秋清，灵沼风和见物情。绿树阴中啼翡翠，白莲花底宿鵁鶄。
七月三日奉恩泛舟西苑观取鱼并蒙颁赐恭纪八首·其四
作者：张英
朝代：清
体裁：七言绝句

好雨连朝长暮潮，轻舫宛转木兰桡。西山指点青如黛，不觉经过玉蝀桥。
七月二十一日瀛台赐宴诸臣命臣英同内大臣主席恭纪二首·其一
作者：张英
朝代：清
体裁：七言律诗

辇驻甘泉水殿中，清秋时节柳堤风。欢承慈圣重闱喜，恩逮群工曲宴同。珍果总含兰蕙露，嘉鱼新出藕花丛。联翩簪佩蓬池上，影落平桥潋滟红。
七月二十一日瀛台赐宴诸臣命臣英同内大臣主席恭纪二首·其二
作者：张英
朝代：清
体裁：七言律诗

代捧尊罍绮席前，频宣口敕紫云边。秋光特锡迎凉宴，湛露群歌既醉篇。拜赐香罗纷綵袖，携归丝笼压花鞯。微臣喜接金张后，宠渥尤沾异数偏。
七月十七夜将晓金水桥看月
作者：张英
朝代：清
体裁：七言律诗

万井鸡声绕建章，西清云树转苍茫。石桥倒影看残月，金水微波动蚤凉。曙色觚棱先送晓，露华松柏暗生香。几年坐听南宫漏，千步廊前数雁行。
七月十五夜二首·其一
作者：张英
朝代：清
体裁：五言律诗

去年瓜步路，前岁段桥东。佛号千声合，河镫万点红。帝京风露蚤，民俗鬼神同。无限松楸感，频年叹转蓬。
七月十五夜二首·其二
作者：张英
朝代：清
体裁：五言律诗

微雨夜来过，香车出内城。荒阡陈麦饭，古寺遍钟声。战骨秋原冢，啼痕少妇情。白杨衰草际，易令客愁生。
七月十五日召于畅春园泛舟赐宴于渊鉴斋遏云亭复命至佩文斋恭赋八首·其一
作者：张英
朝代：清
体裁：七言绝句

柳阴曲涧水波平，陪侍君王翠盖行。两岸水花相向处，轻舠柔橹入空明。
七月十五日召于畅春园泛舟赐宴于渊鉴斋遏云亭复命至佩文斋恭赋八首·其七
作者：张英
朝代：清
体裁：七言绝句

天藻临池绝世工，瑶函百轴御香中。摩挲老眼窥云汉，凤彩龙雯矗紫穹。
七月十五日召于畅春园泛舟赐宴于渊鉴斋遏云亭复命至佩文斋恭赋八首·其三
作者：张英
朝代：清
体裁：七言绝句

自惊尘眼入烟霞，圆峤方壶赏物华。静日帘垂清殿迥，秋兰香遍岭南花。
七月十五日召于畅春园泛舟赐宴于渊鉴斋遏云亭复命至佩文斋恭赋八首·其二
作者：张英
朝代：清
体裁：七言绝句

渊鉴斋前水四围，鯈鱼鸥鸟尽忘机。一床书帙含青霭，几点亭台落翠微。
七月十五日召于畅春园泛舟赐宴于渊鉴斋遏云亭复命至佩文斋恭赋八首·其五
作者：张英
朝代：清
体裁：七言绝句

琪树仙葩植几丛，天家物色更谁同。佛桑花绽迎朝日，一朵惊看照殿红。
七月十五日召于畅春园泛舟赐宴于渊鉴斋遏云亭复命至佩文斋恭赋八首·其八
作者：张英
朝代：清
体裁：七言绝句

亭畔芳茵藉绿莎，频斟玉醴醉颜酡。花凝湛露垂垂发，难比君恩此际多。
七月十五日召于畅春园泛舟赐宴于渊鉴斋遏云亭复命至佩文斋恭赋八首·其六
作者：张英
朝代：清
体裁：七言绝句

曲磴长廊石径纡，许窥秘阁紫宸居。君王清宴娱图史，四壁琅函插架书。
七月十五日召于畅春园泛舟赐宴于渊鉴斋遏云亭复命至佩文斋恭赋八首·其四
作者：张英
朝代：清
体裁：七言绝句

雪肤冰液紫囊封，珍果新移御苑中。万里海南曾未识，眼中初见荔枝红。
七月十五日夜湖上
作者：张英
朝代：清
体裁：七言律诗

新秋客路在馀杭，此夕偏教断客肠。钟磬数声河两岸，火珠千点水中央。果蔬竟日惟呼佛，涕泪多时一望乡。莫向断桥高处立，镫光云影总悲凉。
七月除大宗伯兼掌翰林詹事赋此
作者：张英
朝代：清
体裁：七言绝句

清卿三绾紫金鱼，深惧衰慵报答疏。折坂何堪重叱驭，拜恩双阙意踌躇。
万寿寺华严钟歌次说岩先生韵
作者：张英
朝代：清
体裁：古风

荒寺门迎大溪水，古墙剥落荆榛高。𥤮兀钜钟立庭戺，翠色几矗长松稍。直立二丈径十尺，布指难与量周遭。铜液如云火如电，天地垆冶斯铸陶。霜晨撞击鬼神惧，鍧闳鞺鞑翀紫霄。上有华严十万字，松江沈度挥霜毫。刻画远胜云雷迹，雕几不屑鱼龙跳。一波一撇露锋颖，笔势轩翥如鸿翱。譬彼宝幢绣佛号，香薰殿角风铃摇。此钟初成在紫闼，丁年移□今萧条。劫火已吹楼殿去，鲸鱼委地空蒲牢。但见埋光向幽壑，那复振响穿云标。朅来对此三叹息，为怜尘壒还爬搔。神呵佛守亦妄语，土花侵蚀偎藜蒿。作者何人姚少师，手翻云雨腾螭蛟。金川门外鼓震地，欲富欲贵皆尔曹。钟𥲤解纽意不惜，戈甲渡江江怒号。身披紫衣近日月，不闻搏拊陈虞韶。齐黄九族惨白日，天阴鬼哭声啾嘈。忠臣义士甘鼎镬，铸钟万石奚足豪。噫吁嘻，铸钟万石奚足豪。
三兄五十初度成四十韵寄之
作者：张英
朝代：清
体裁：古风

伊彼鹡鸰鸟，夙昔同一枝。壮者毛羽成，稚者娇且痴。引之翔高林，还与戏清池。低徊三十年，饮啄常相随。一朝分飞去，各在天一涯。况我与叔兄，年少逢崄巇。九龄失慈母，保抱多恩私。吾兄走文场，予方佩象觿。相将石门路，老衲同栖迟。灯火照空山，书声出茅茨。嗟予已十五，惟耽游与嬉。脩竹路冉冉，樱桃花离离。带之以清泉，至今有馀思。城南峙高楼，古壁将倾欹。荒池溷鹅鸭，坏圃纷柴篱。叔兄携书往，予亦肩随之。渐知父兄教，立志颇不移。天风响危槛，明月临阶墀。乌啼星复落，鼠齧声何悲。咿唔达中夜，苦为比邻嗤。秋风秣陵船，江路多艰危。季弟偶见收，吾兄还数奇。数奇不复叹，归来理东菑。横塘绕荷芰，小阁对沦漪。众芳密如箐，一岁皆花时。弱女已婚嫁，强仕方有儿。惆怅上东门，送予当路岐。离别各老大，京洛空尘缁。古人重宦达，千载以为期。今人不知耻，劳劳驹影驰。自顾镜中颜，惟添颊上髭。觚棱双阙间，晓入晨光曦。不能竭涓埃，趋走空尔为。纸窗展书读，复为尘事羁。惘惘念乡国，屑屑谋晨炊。遥遥羡鸿鹄，耿耿难置词。久知宦与游，不及耘与耔。此理已深悟，欣告不复疑。叔兄今五十，五载暌光仪。生子已就塾，蚤慧有异姿。琅琅听书声，可以长自怡。园林艳榴火，樱笋堆花瓷。脩林叫白鹤，深绿映黄鹂。一觞复一咏，文采发新诗。叩门皆旧友，高谈无愧辞。况乃远兵革，闾巷犹恬熙。幼弟颇能文，仲兄发如丝。黾勉述祖德，明发思所贻。勿念京洛人，浊醪常自持。
三兄勺园新阁成于辛亥秋四松辈皆有诗落之经年未得属和时近九日感念故园因次原韵四首·其一
作者：张英
朝代：清
体裁：五言律诗

高处定同登，阑干北望凭。池添新阁影，鱼戏读书镫。古堞云千点，秋山翠几层。天涯人未识，欲梦更何能。
三兄勺园新阁成于辛亥秋四松辈皆有诗落之经年未得属和时近九日感念故园因次原韵四首·其三
作者：张英
朝代：清
体裁：五言律诗

方塘秋涨阔，逸兴似沧溟。室有仙灵气，云依树杪亭。岸蓉临水白，园橘避霜青。当我成诗日，黄花正满庭。
三兄勺园新阁成于辛亥秋四松辈皆有诗落之经年未得属和时近九日感念故园因次原韵四首·其二
作者：张英
朝代：清
体裁：五言律诗

竹中新搆屋，客过喜淹留。荷响凉初动，山晴雨欲收。雪飞偏绕树，月满正当楼。此际方干辈，狂吟最上头。
三兄勺园新阁成于辛亥秋四松辈皆有诗落之经年未得属和时近九日感念故园因次原韵四首·其四
作者：张英
朝代：清
体裁：五言律诗

远寄登临句，经年索苦吟。祇添乡思急，难遣客愁侵。竹报平安字，花知摇落心。江南同冀北，相忆定谁深。
三月三日宿花家庄
作者：张英
朝代：清
体裁：七言绝句

淮河宿雾转尘沙，上已春风苦忆家。尽日荒村茅屋里，西园辜负海棠花。
三月初二日蒙恩赐御书双溪秋水轩种花处扁额恭纪
作者：张英
朝代：清
体裁：古风

龙眠十𤱔庄，烟柳听黄鹂。两水落涧壑，沿缘来丹梯。游鱼净可数，纤鳞不能迷。桃花夹两岸，引之入芳堤。至尊劳问讯，宝墨书双溪。更有筼筜谷，波暖浴凫鹥。中有秋水轩，芹藻出香泥。宸章若星汉，悬向千峰西。予昔癖种花，颇为时俗诋。焉知种花处，亲承御笔题。
三月十八日
作者：张英
朝代：清
体裁：五言律诗

东巡逢圣节，虎拜忆旌门。得与呼嵩日，真成扈跸恩。歌风欢故老，讲武詟诸藩。流滞周南客，长吟柳外村。
三月十八日升山田子治具从高梁桥沿溪游近郊诸寺
作者：张英
朝代：清
体裁：七言律诗

西郊晴日晓寒轻，卸却篮舆傍水行。翠陌烟波新柳色，板桥风雨旧溪声。莺花偶遂芳时约，松桧犹含太古情。胜友提樽淹夕照，等閒心迹喜双清。
三月十六日过妙光阁遂之慈仁寺·其一
作者：张英
朝代：清
体裁：七言绝句

尚书旧迹比轻尘，细草幽花巧作春。犹有山僧谈往事，招魂无复画兰人。
三月十六日过妙光阁遂之慈仁寺·其二
作者：张英
朝代：清
体裁：七言绝句

慈仁古寺昔游频，廿载重来蹋软尘。不作小诗传后辈，殿台谁识旧龙鳞。
三月十四夜过念斋园中
作者：张英
朝代：清
体裁：七言律诗

良宵清话茗香随，曲径疏篱绕涧池。鹤舞自骄明月影，人过却在落花时。小龛佛据枯藤坐，高阁门依老树支。欲学东坡书小记，中庭荇藻正参差。
三月十四日上省耕回宫蒙赐水禽诸物恭纪二章·其一
作者：张英
朝代：清
体裁：七言绝句

观俗旋镳自水湄，小臣沾赐愧恩私。如瞻翠盖楼船上，春满平湖射雁时。
三月十四日上省耕回宫蒙赐水禽诸物恭纪二章·其二
作者：张英
朝代：清
体裁：七言绝句

爰爰紫兔出中林，羽翮纷纭杂水禽。谁得平分天上味，归鞍携自禁庭阴。
三月十日夜梦
作者：张英
朝代：清
体裁：五言律诗

月露轻寒夕，吾亲入梦遥。青山掩谢屐，碧水泛吴𦨣。草湿沙间露，花明柳外桥。陶家循壑意，未胜此飘飖。
三月望后游天坛各道院二首·其一
作者：张英
朝代：清
体裁：五言律诗

古坛云气外，沙路一停车。永日閒人酒，春风博士家。深林多野色，荒圃有秾华。紫绮留人久，狂歌待日斜。
三月望后游天坛各道院二首·其二
作者：张英
朝代：清
体裁：五言律诗

凭高营小阁，指顾百花丛。老树迎人入，春城满望中。绿槐铺辇路，翠柏隐斋宫。顿觉尘襟涤，翩然鹤背同。
上元侍宴恭纪二首·其一
作者：张英
朝代：清
体裁：七言律诗

干羽虞阶海澨清，传柑时节宴承明。檐低星月千灯绕，庭舞鱼龙百戏呈。天保颂飏因乐恺，皇情欢豫在升平。请看此夕同民处，九陌笙歌满凤城。
上元侍宴恭纪二首·其二
作者：张英
朝代：清
体裁：七言律诗

宵临别殿敞琼筵，画鼓声催火树然。碧落烟消双月映，紫澜风定万珠圆。千枝忽涌金波桂，十丈频开玉井莲。叠赐奇观真异数，浮槎星汉忆当年。
上元赐宴恭纪
作者：张英
朝代：清
体裁：五言律诗

龙墀春早至，凤历月初圆。紫阁银花丽，天街玉镜悬。笙歌连绮陌，宴赏入华年。令节叨恩重，调兰出御筵。
上宋其武先生二首·其二
作者：张英
朝代：清
体裁：七言律诗

园林深处晚凉天，宾从多才集绮筵。客聚星占来百里，堂成日喜对双泉。停车酒向元亭载，立雪人依绛帐眠。遥指玉峰移画舫，杨梅新熟任留连。
上巳
作者：张英
朝代：清
体裁：七言律诗

上巳韶华满近坰，暖风吹面气冥冥。花光欲动桃先艳，春色将归柳最青。修禊良辰宜曲水，采兰佳会在芳汀。此时寂寂应难话，为忆南溪旧酒亭。
上房师即墨黄公
作者：张英
朝代：清
体裁：五言排律

岱宗瞻气象，蓬岛毓灵奇。东海回风笔，朝霞浴日姿。分符三辅近，报政隔年期。村鼓传舆颂，棠阴照路碑。湛恩濡瘠土，古法治今兹。斥卤成佳壤，雈苻化健儿。玺书褒雉瑞，仙舄到龙墀。计部咨钱谷，农曹领度支。青缣眠独晚，粉署出常迟。裕国摅筹画，登朝盛羽仪。书帷容日接，带草许频窥。不独生成感，深叨覆露慈。桂香樽满日，霜白雁来时。耿耿秋河碧，星光映紫芝。
上李高阳阁师
作者：张英
朝代：清
体裁：五言排律

寰区钟间气，象纬诞师臣。补衮传家学，登庸迈等伦。端卿推世范，文靖本天人。圣主凭依重，先皇顾问频。蚤年登秘阁，壮岁秉洪钧。治道从容论，吁谟密勿陈。高深同海岳，翼赞在丝纶。挽俗还三古，调元序五辰。持躬方且直，爱士澹弥真。宏奖皆才隽，旁搜极隐沦。屡崇槐位秩，三典杏园春。事业符天纪，声华溢地垠。诗尤刊月露，学独辟荆榛。揆席祯符集，台阶景福臻。斗杓方建亥，崧岳庆生申。厚德培仙李，长龄颂大椿。金章传奕代，玉醴赐千巡。共仰台星丽，光辉映紫宸。
上真定梁公
作者：张英
朝代：清
体裁：古风

百川趋溟渤，群山仰昆崙。万类皆有托，而况吾道尊。钜公起河北，岳峙联弟昆。勋业冠诸曹，四十历寒暄。秉轴际昌期，元化日以敦。民气入钧陶，薄海跻春温。文章灿天葩，脱腕皆瑶琨。蕉林美词翰，吹气如兰荪。欧阳金石录，荣光烛庭轩。俛仰极千古，退食恒埽门。皎皎贞松姿，云际安可扪。霜干数十围，撑拄乾与坤。茑萝本微弱，附丽亦腾鶱。翘首望丹壑，永荷涵濡恩。
下直
作者：张英
朝代：清
体裁：古风

下直得小憩，重云欲雪时。拥被木绵暖，塞户蒲帘垂。焚香古铜鸭，瀹茗小花瓷。江梅十二株，结蕊抱寒枝。温室火力微，使我花信迟。蜡瓣有奇馥，坐久闻希夷。思浅无杰句，聊复成吾诗。
不寐
作者：张英
朝代：清
体裁：七言绝句

一月愁淋底事狂，新晴今始见秋光。萧萧终夜还疑雨，深悔移床近白杨。
与信臣
作者：张英
朝代：清
体裁：五言律诗

一夕故人话，何来此客窗。剪镫怜旧影，听雨在春江。清梦留僧榻，高吟动佛幢。竹边临断岸，深夜水淙淙。
与孙紫奇觞咏之暇因赠长句
作者：张英
朝代：清
体裁：七言律诗

钱塘如带绕庭前，第一峰高画阁连。磊落人真如白鹤，萧凉诗亦似朱弦。镫前细听秋宵雨，石上同吟夕照天。我向冷泉亭畔遇，许君风味足缠绵。
与弹琴道士曹天全·其一
作者：张英
朝代：清
体裁：七言绝句

花时蹋破紫苔斑，物外幽人数往还。腕下冷泠寒涧水，月明常听古松间。
与弹琴道士曹天全·其二
作者：张英
朝代：清
体裁：七言绝句

不独閒心付七弦，辞家出世合求仙。前生应是王乔辈，熟读黄庭正少年。
与归孝仪四首·其一
作者：张英
朝代：清
体裁：七言律诗

吴门草绿旧高台，东望虞山几溯洄。隔岁马蹄燕市别，三春蜡屐虎丘来。故人久抱芳时恨，明月何期良夜杯。离思等閒无说处，劳君锦字手亲裁。
与归孝仪四首·其三
作者：张英
朝代：清
体裁：七言律诗

愁吟莫作断肠声，年少宜捐磊块情。浴日奇姿真宝树，凌云仙掌待金茎。橘林无实传清白，花萼多才属弟兄。不是途穷悲阮籍，伤秋何事太纵横。
与归孝仪四首·其二
作者：张英
朝代：清
体裁：七言律诗

淮南曾忆旧风烟，绛帐群推最少年。萧寺苦吟人似玉，官斋良宴酒如泉。欢从别馆扶红袖，醉蹋春郊坠锦鞯。一自扶风分散后，素心无复照华筵。
与归孝仪四首·其四
作者：张英
朝代：清
体裁：七言律诗

牛衣纵道恨难持，兰若幽栖意转悲。一点佛镫春梦后，数声清磬夜吟时。凤雏未息营巢急，鹏翮将飞刷羽宜。心绪莫教摇落蚤，损人怀抱是凄其。
与归孝仪四首上宋其武先生二首·其一
作者：张英
朝代：清
体裁：七言律诗

挥手云霄别帝京，蚤遗簪绂卧江城。吁谟当代推文正，史笔时流让子京。馆阁才皆居后辈，门墙人亦冠诸生。欣瞻华发青山老，三十年来海内名。
与浮山金谷岩僧
作者：张英
朝代：清
体裁：五言律诗

岩壑诸名胜，香林此最幽。岚光千树碧，石气四时秋。灵鸟常呼佛，飞泉自入楼。曾来分定宿，良会订重游。
与湘北素存两先生订游盘山予以扈从温泉不果往
作者：张英
朝代：清
体裁：五言律诗

共有名山约，褰裳惜未从。子方临翠沼，君已蹑云峰。老衲茶瓜话，深林虎豹踪。凭将幽绝处，说与未来筇。
与白云岩僧
作者：张英
朝代：清
体裁：古风

奇峰削苍玉，万笏攒云端。偃松皆十围，石罅恣屈盘。云气时荡漾，碧海翻层澜。晴昼见花雨，崖巅泻飞湍。青乌翔佛顶，雍雍如鸣鸾。老僧住石龛，定钟彻岩峦。天风与相和，讵作尘寰看。
与羹湖
作者：张英
朝代：清
体裁：七言绝句

君营溪馆迓慈亲，我亦扶舆步后尘。是佛是仙凭说与，四年前是八旬人。
与近公有结屋避暑之志异时苟遂此志当讽斯篇
作者：张英
朝代：清
体裁：古风

我有数亩城南坊，颓垣断岸围方塘。三年苦旱泉眼塞，深泥龟坼䓿萏伤。今年春雨喜沾霈，溅溅波动鸣石梁。碧筒万挺罗翠盖，水芝百朵披红妆。曩时种柳隔阛阓，寄书已报阴覆墙。会当结屋避炎暑，穿林跨水延脩廊。南荣近接双梧桐，西隅高拥千筼筜。芳堤十丈偃綵虹，芙蓉四面亭中央。小舟鹢首青油幕，平桥雁齿红栏装。更辟水南一区地，窈窕丛桂藏曲房。桃笙竹几随处有，茗碗诗卷长相将。垂帘终日坐深翠，投竿有时临夕阳。思我此时僦荒圃，门临官道车尘扬。炎风畏日射窗罅，矮檐尺树同低昂。譬彼冰壶说炉冶，益令肝肺生清凉。人生适意须有时，俛仰勿悲头上霜。
世祖皇帝御书正大光明大字今上御制题跋勒石告成蒙恩赐观恭纪
作者：张英
朝代：清
体裁：七言律诗

圣祖宸章日月昭，传心精义接唐尧。典谟四字垂千古，藻翰重华见两朝。如睹挥毫临墨沼，欣看勒石炳丹霄。吾君孝德兼文德，作述同光万祀遥。
丙子秋日直畅春园韵松轩即事兼呈泽州江村静海虞山四首·其一
作者：张英
朝代：清
体裁：七言律诗

西郊幽旷水泉清，近接群峰紫翠横。太液疏池千涧入，灵和种柳十年成。承恩数沗丹霄直，顾影频惊白发生。宫漏声希铃索静，慵开书帙此时情。
丙子秋日直畅春园韵松轩即事兼呈泽州江村静海虞山四首·其三
作者：张英
朝代：清
体裁：七言律诗

树接郊坰入翠微，不辞骑马侍彤闱。佳时载笔臣何幸，圣主耽书古所稀。地近清都兰桂绕，阁临秋水鹭鸥飞。频来渐觉蒹葭老，风露新添白袷衣。
丙子秋日直畅春园韵松轩即事兼呈泽州江村静海虞山四首·其二
作者：张英
朝代：清
体裁：七言律诗

水云佳地敞宸居，日日朋簪此曳裾。龙御紫庭朝听政，凤栖阿阁旧摊书。传餐中使过瑶岛，涤砚凉波引石渠。久傍星辰高处立，捲帘常怯对清虚。
丙子秋日直畅春园韵松轩即事兼呈泽州江村静海虞山四首·其四
作者：张英
朝代：清
体裁：七言律诗

海云东望接沧溟，一片秋光满御屏。雨过平芜沙路白，风回高柳缭墙青。休兵可望登三古，垂老惟思守一经。宇内群公欣有托，抱蓑吾欲返烟汀。
丙子秋日直畅春园韵松轩即事兼呈泽州江村静海虞山四首七弟自平山来晤于其别时作此示之·其一
作者：张英
朝代：清
体裁：七言律诗

生平宦迹未亲民，重尔分符赤县人。两字箴铭惟恺悌，千村妇子待慈仁。世间境遇安为乐，里社涵濡感最真。自昔参藩传治谱，百年棠荫浙江滨。
丙寅正月二日内直用司农梁公除夕韵
作者：张英
朝代：清
体裁：七言律诗

山泽臞姿恰五旬，重来宫掖物华新。为沾柏叶尊前酒，乍觉桃花颊上春。内直镫残犹对客，故园梅发正怀人。东风青遍王孙草，不减霜毫色似银。
东坡有和渊明怨诗楚调示庞主簿及邓治中诗读而爱之遂用其韵
作者：张英
朝代：清
体裁：古风

南山众所见，陶咏独悠然。叹息头上霜，换我镜中年。人生如坠叶，忧乐随所偏。丰膴慕朝市，枯槁耽园田。猗与东皋子，醉乡受一廛。晨兴荷锸往，夕寝抱瓮眠。欢戚等飞埃，寒暑忘推迁。落花堆我侧，幽鸟啼我前。挂瓢饮溪水，策杖入村烟。还令简牍上，千载称豪贤。
东皋为伯父方伯公旧园侄我思新之
作者：张英
朝代：清
体裁：五言律诗

跨涧平桥古，东皋俯一川。稻花吹柳陌，山翠接城烟。蕴藉推前辈，风流倚后贤。路人谈往事，池馆似当年。
东皋篇寄李芥须
作者：张英
朝代：清
体裁：古风

吾里自昔多诗豪，澹荡磊落推东皋。平生嗜洁老成癖，等閒若浼嫌吾曹。天才排宕兼众妙，长歌短句凌风骚。净如好女对明镜，壮如碧海奔洪涛。秀如摩天阆州石，快如剪水并州刀。落笔奇气横九秋，俛视侪辈声啾嘈。壮年足迹东南遍，十指天际舒綵毫。琼海珠江归去来，功名敝屣轻鸿毛。一卧东皋今老矣，酒肠诗兴空绨袍。拍手犹令四座惊，萧疏短发时频搔。日坐柴门望老友，瓦盆为客开新醪。卧我小亭辄信宿，七载不见思郁陶。欲谢风尘息倦翮，明年秋水乘轻舠。愿君善饭使君健，相对剧饮双持螯。
东皋草堂诗
作者：张英
朝代：清
体裁：古风

我闻李先生，自辟东皋堂。衰年托亲戚，葺屋农家傍。君昔在岭南，橐笔走战场。归来卧一邱，不复耽旧狂。怜君不偶俗，君本无俗肠。诗味比孟浩，文字摹蒙庄。性复嗜孤洁，安可居农乡。左厢栖鸡豚，右厢鸣糟床。念此虽纷纷，无机迹易忘。较之城市中，此景翻为良。春窗好风雨，拭几焚清香。自起汲新泉，茗碗翻旗枪。东郊正膏沃，北山还苍茫。驱犊过浅水，捕鱼来石梁。二三老诗人，时时索报章。有客来叩扉，自谓老圃忙。荷锄那肯顾，种树须春阳。悠悠世俗情，谁与之等量。
东西龙眠山二十咏 其一 大士岩
作者：张英
朝代：清
体裁：古风

山县枕崇冈，数武即丘阜。悬崖斧劈痕，临溪弥峻陡。澄涧浸云根，石龛若新剖。曲磴缘翠竹，方塘涵碧藕。时有出郭人，来游挈樽缶。是吾入山径，幽意恒探取。
东西龙眠山二十咏 其七 杏花村
作者：张英
朝代：清
体裁：古风

吾祖松楸地，自昔名花村。连蜷好峰聚，喷薄清溪翻。傍溪住老叟，乔柯荫柴门。耕凿数百载，世世贻子孙。陵谷万事改，衡宇今常存。春风过陌上，笑指桃花源。
东西龙眠山二十咏 其三 越巢
作者：张英
朝代：清
体裁：古风

古墙薜荔衣，檀栾倚修竹。路入老树西，门对清溪曲。时闻读书声，中有幽人屋。梅花几席香，萱草阶除绿。有客皓须眉，翛然常野服。昔贤遗烈在，清风满岩谷。
东西龙眠山二十咏 其九 似古山房
作者：张英
朝代：清
体裁：古风

自昔闻戴颙，空山有幽宅。闭户赏名泉，奔流在肘腋。翠筱青林中，悬瀑高百尺。旁构响雪亭，手探练光白。添衣坐深夏，山风谢絺绤。每当炎曦时，怀此不能释。
东西龙眠山二十咏 其二 河墅
作者：张英
朝代：清
体裁：古风

孤亭冒山巅，素琴发清响。苍苍原上松，翠盖供俛仰。潘子晚好静，结庐寄霞想。诘曲入花径，窈奥窥书幌。南荣与北牖，容膝不希广。予驾趣北山，笋舆习来往。
东西龙眠山二十咏 其二十 社坛
作者：张英
朝代：清
体裁：古风

幽岩罕人迹，此地堪避世。一水自萦纡，千峰转迢遰。草深路易迷，湍急裳屡揭。吾兄性耽奇，景麟结遐契。远载吴门花，驱驴入烟际。选地种松杉，聊为子孙计。
东西龙眠山二十咏 其五 三都馆
作者：张英
朝代：清
体裁：古风

垂髫游龙眠，癖爱三都馆。野桥入平田，松关客常款。幽峦亘四围，穿林自夷坦。美箭上干云，十亩清阴满。结庐虽不多，风神自萧散。喜与人境疏，长吟纵吾懒。
东西龙眠山二十咏 其八 桃花洞
作者：张英
朝代：清
体裁：古风

姚公读书处，高寄烟云端。古屋紫苔涩，深林白昼寒。脩竹遍阳陂，百簇青琅玕。凌涧架危阁，床下飞激湍。更寻水源地，奇石尤巑岏。径滑不胜步，扶携来探看。
东西龙眠山二十咏 其六 玉龙峡
作者：张英
朝代：清
体裁：古风

我昔在内府，得见公麟图。苍莽玉龙峡，雪瀑如溅珠。此地水石佳，名与图画符。阴岩攒碧树，幽响中笙竽。逶迤林壑间，常若匹练铺。何当山雨中，来观此景殊。
东西龙眠山二十咏 其十 石马潭
作者：张英
朝代：清
体裁：古风

结屋龙眠西，沿溪路偏好。峰峦莽回互，水石相环抱。石马立空潭，洄波纷素缟。曲涧尽文鱼，幽径皆香草。但闻樵歌声，相和白云蚤。曳杖蹑青鞋，期向此间老。
东西龙眠山二十咏 其十一 媚笔泉
作者：张英
朝代：清
体裁：古风

山顶有名泉，历落层云间。昔人挥毫素，涤砚爱潺湲。游客稀偶过，老僧常掩关。别有罗汉台，紫翠何其殷。巉石栖短树，俛临流水湾。石上垂云字，久没苔藓斑。
东西龙眠山二十咏 其十七 写园
作者：张英
朝代：清
体裁：古风

短垣护松竹，宛然一亩宫。门临樵子路，清溪流向东。昔有耽吟客，自名岳梦翁。驾鹤去不返，门闭双井桐。图画秘全庵，风景将无同。吾庐幸不远，相望苍霭中。
东西龙眠山二十咏 其十三 芙蓉岛
作者：张英
朝代：清
体裁：古风

冈峦势蜿蜒，下有双溪送。春水如白云，漭沆山影动。唤我芙蓉翁，古仙曾入梦。绕堤莳秋英，金粉露华重。他年挽鹿车，一丘良可共。山中频寄书，青松及时种。
东西龙眠山二十咏 其十九 黄柏山房
作者：张英
朝代：清
体裁：古风

龙眠最深处，云物迥幽窅。石径盘山腰，溪声互萦绕。灌木何阴阴，垂萝复袅袅。中有乐耕堂，凭阑接林杪。片石琴台孤，飞轩栗窠小。莫嫌绝境偏，远出尘壒表。
东西龙眠山二十咏 其十二 赐金园
作者：张英
朝代：清
体裁：古风

言陟夏佳岭，遥见入林路。清池当衡门，影落峰顶树。竹深灌木稠，画眉啼不去。荷锸粳稻田，抱瓮菘芥圃。黄犊近邻村，绿蓑好风雨。古屋两三楹，是吾阅耕处。
东西龙眠山二十咏 其十五 断事坟
作者：张英
朝代：清
体裁：古风

叹息金川门，倒戈燕王师。君臣有大义，微官焉敢辞。沉湘竟何处，爪发空在兹。荒阡迩幽馆，策杖不知疲。仰睇层岭峻，俛听寒涧悲。松间古碑矗，摩读夕阳时。
东西龙眠山二十咏 其十八 长松别业
作者：张英
朝代：清
体裁：古风

山园各殊致，陂池兹所偏。疏凿广数亩，芙蓉秋便娟。鲂鲤长尺半，花间时割鲜。长松四五株，磊砢生寒烟。缃梅与翠竹，掩映皆幽妍。妙年高寄托，王谢信多贤。
东西龙眠山二十咏 其十六 环翠山房
作者：张英
朝代：清
体裁：古风

万峰如挺笏，中央见平畴。齿齿白石粲，浩浩洪溪流。𥤮兀孤茅亭，杰出当高丘。群山苍秀色，到此凭阑收。峰峰岚气逼，树树烟光浮。每语吴季子，数椽须蚤谋。
东西龙眠山二十咏 其十四 椒园
作者：张英
朝代：清
体裁：古风

椒园南山下，叠巘隐幽壑。曲径缘古溪，高下泉声落。悬流注石棱，缤纷挂珠络。老梅立山烟，迎门如皓鹤。玉树大十围，枝枝近高阁。晨夕可来游，只须过略彴。
东西龙眠山二十咏 其四 青埠潭
作者：张英
朝代：清
体裁：古风

言过谷口东，一水湛深碧。对面青萝峰，松阴落沙碛。素鲔游空明，波纹荡奇石。昔闻堰溪水，画舫堪挂席。祇今春草深，青苔迷往迹。千载烈侯祠，寒林亦萧槭。
东轩梅数十株临水二株尤奇古作小亭对之
作者：张英
朝代：清
体裁：七言律诗

梅花时节苦春阴，索笑惟余绕砌吟。枝压冷云当户重，庭霏香雾闭门深。熙荃画本纷千态，郊岛诗情满一林。莫道春风开独蚤，许君犹是岁寒心。
两轩成诗以落之二十韵
作者：张英
朝代：清
体裁：古风

甲子上已日，吾庐肇版筑。阅时弥九旬，亭轩已粗足。北轩资旷爽，数椽倚山麓。绕屋罗千峰，横天琢苍玉。偃松纷万态，岭岫互连续。遥岑补青霭，展对如长幅。水榭敞西隅，俯看清池曲。梧柳覆清阴，芙蕖艳繁缛。中庭治閒壤，待以艺兰菊。碧涧当阶流，泠泠近可掬。南轩迥幽窅，满帘映寒竹。微风戛球琳，四壁湛深绿。海棠间绯桃，曲槛秾华簇。修除学圃斋，补葺梅花屋。经营亦已瘁，聊可避寒燠。朝对岚光餐，夜就荷香宿。稻畦接前村，十里散遥瞩。入室延四友，陶白与苏陆。白云青山下，赐书已先告。日夕爱吾庐，悠然咏薖轴。
严寒自遣
作者：张英
朝代：清
体裁：七言律诗

严寒小阁掩书窗，坐拥珍裘旧骕骦。藉释冰花烘暖砚，自浇梅蕊试温汤。茗香澹泊消长夜，妻子团圞话故乡。我本疏慵粗解事，六街风雪看人忙。
中年
作者：张英
朝代：清
体裁：七言律诗

中年万事不相关，惟见林峦一破颜。出处规模钱若水，诗篇枕藉白香山。五官用尽都成拙，百计轮来未胜閒。陌上樵人时放担，听予高咏落花间。
中庭小作药栏
作者：张英
朝代：清
体裁：七言律诗

一年花事药栏收，短架疏篱引蔓稠。雨后有蛩晴有蝶，露葵宜夏蓼宜秋。高眠怕听敲门客，饱食甘为抱瓮俦。何必园林千万树，探奇选胜作欢游。
中秋同孝仪玉青看月分韵得中秋二首·其一
作者：张英
朝代：清
体裁：七言律诗

瓜果樽前听雁鸿，空庭客影偶相同。人如秋水三更月，心似寒花一夜风。杨柳丰姿清露里，芙蓉颜色晓霜中。由来此恨无人识，搔首淮南小桂丛。
中秋同孝仪玉青看月分韵得中秋二首·其二
作者：张英
朝代：清
体裁：七言律诗

潮落钱塘晚更幽，人生莫作少年游。异乡无意逢悬榻，静夜何心各倚楼。客子诗情如桂冷，美人怀抱比胶投。七年几处同携手，又记山阴一度秋。
中秋夕赋得何处秋光好四首·其一
作者：张英
朝代：清
体裁：五言律诗

何处秋光好，家园忆老亲。花间人似鹤，月下发如银。珍果宜佳会，轻衫称健身。膝前三岁弟，学语听才真。
中秋夕赋得何处秋光好四首·其三
作者：张英
朝代：清
体裁：五言律诗

何处秋光好，家山忆旧游。龙眠新雨沐，浮渡晚烟收。数步从看竹，诸峰尽入楼。湖边饶胜事，菱芡满汀洲。
中秋夕赋得何处秋光好四首·其二
作者：张英
朝代：清
体裁：五言律诗

何处秋光好，园林忆弟兄。蟹螯烹正美，秫稻酿初成。枫叶红千树，桂花香一城。等閒行乐处，偏动旅游情。
中秋夕赋得何处秋光好四首·其四
作者：张英
朝代：清
体裁：五言律诗

何处秋光好，閒窗忆旧欢。赋诗常暗记，作字倩同看。月夕中庭敞，花时别圃宽。桂香深处坐，独对露华漙。
中秋雨
作者：张英
朝代：清
体裁：七言绝句

姮娥宝扇已重遮，无复清宵见月华。山雾白时疏雨过，分畦看种米囊花。
丰台芍药吟四首·其一
作者：张英
朝代：清
体裁：七言绝句

竹篱茅舍傍清湍，种菜家家间药栏。独有宛平丞相圃，留花未折待人看。
丰台芍药吟四首·其三
作者：张英
朝代：清
体裁：七言绝句

红雪歌儿斗粉脂，南窗北牖列参差。晚花珍重莲香白，别贮银瓶三两枝。
丰台芍药吟四首·其二
作者：张英
朝代：清
体裁：七言绝句

四月薰风暖复晴，通衢委巷卖花声。繁英尽在长安陌，误赚游人蚤出城。
丰台芍药吟四首·其四
作者：张英
朝代：清
体裁：七言绝句

移植城中百不成，泉甘土沃始敷荣。由来不解随人意，小草偏生物外情。
为东来题陈原舒画花草十二种·其一
作者：张英
朝代：清
体裁：七言绝句

冰绡斜倚碧琅玕，似有如无著意看。盛暑携来帘影下，风神怯尔太清寒。
为东来题陈原舒画花草十二种·其七
作者：张英
朝代：清
体裁：七言绝句

一枝纂纂覆丹邱，闻道如瓜不可求。得向仙亭食仙枣，东坡何恨谪黄州。
为东来题陈原舒画花草十二种·其三
作者：张英
朝代：清
体裁：七言绝句

魏紫已随芳树杳，姚黄亦逐綵云空。自从妃子凭栏后，管领春风一捻红。
为东来题陈原舒画花草十二种·其九
作者：张英
朝代：清
体裁：七言绝句

紫衣初褪白绡轻，赤玉盘堆蜜水晶。想见沈香亭畔立，一枝风露入华清。
为东来题陈原舒画花草十二种·其二
作者：张英
朝代：清
体裁：七言绝句

武陵人去水茫茫，琼实双苞不易尝。却似天台新摘取，红腮犹带露华香。
为东来题陈原舒画花草十二种·其五
作者：张英
朝代：清
体裁：七言绝句

荷盖田田绿映池，芙蕖叶底未开时。何人移向轻绡上，恰似银塘第一枝。
为东来题陈原舒画花草十二种·其八
作者：张英
朝代：清
体裁：七言绝句

浅施檀粉独嫣然，澹著鹅黄意倍妍。背立墙阴如静女，一庭风露蚤秋天。
为东来题陈原舒画花草十二种·其六
作者：张英
朝代：清
体裁：七言绝句

秾华翠叶傍兰丛，亦自嫣然晓露中。堪笑老翁痴欲绝，看花爱到小桃红。
为东来题陈原舒画花草十二种·其十
作者：张英
朝代：清
体裁：七言绝句

露白霜浓菊一枝，萧然寄傲在东篱。祗今风格谁能似，如对陶潜古调诗。
为东来题陈原舒画花草十二种·其十一
作者：张英
朝代：清
体裁：七言绝句

帐里悲歌事已非，美人名马幸同归。至今江岸閒花草，犹见当时旧舞衣。
为东来题陈原舒画花草十二种·其十二
作者：张英
朝代：清
体裁：七言绝句

澹写甘蕉向雪中，披离岑寂似山翁。缘何复作繁华梦，添取茶花数点红。
为东来题陈原舒画花草十二种·其四
作者：张英
朝代：清
体裁：七言绝句

澹烟明月拥湘娥，秋水新裁薄薄罗。却向黄陵邀女伴，夜深来听竹枝歌。
为内人书扇
作者：张英
朝代：清
体裁：七言律诗

谢傅庭前咏雪情，敛华尚朴避才名。孙曾满眼看三辈，福慧双修自隔生。紫綍重沾鸾凤字，青裙不饰佩环声。佗年鹤发相庄处，竹径荷亭景最清。
为友人题裴航游仙图便面六首·其一
作者：张英
朝代：清
体裁：七言绝句

吟到樊姨旧赠诗，忽从村路见蛾眉。神仙纵道多奇迹，说著裴航迹更奇。
为友人题裴航游仙图便面六首·其三
作者：张英
朝代：清
体裁：七言绝句

帘下才窥半面春，千缗玉杵此情真。神仙不死皆情种，肯学人间薄倖人。
为友人题裴航游仙图便面六首·其二
作者：张英
朝代：清
体裁：七言绝句

老媪呼来见玉颜，明珰纤手绿云鬟。相逢何地无仙子，多在芦花驿路间。
为友人题裴航游仙图便面六首·其五
作者：张英
朝代：清
体裁：七言绝句

只手携来问水湄，云英重见旧茅茨。怀中兔影如明月，光照名姝十二时。
为友人题裴航游仙图便面六首·其六
作者：张英
朝代：清
体裁：七言绝句

陌上车声衣上尘，一回老却一回春。玉京抛得崎岖路，便是神仙队里人。
为友人题裴航游仙图便面六首·其四
作者：张英
朝代：清
体裁：七言绝句

觅遍天涯道路长，故将辛苦试仙郎。岂应天上元霜易，翻为人间玉杵忙。
为吴五崖题王烟客太常画卷
作者：张英
朝代：清
体裁：古风

奉常老作西田客，剩有閒情写泉石。古来笔墨非浪传，高人片纸如和璧。况复烟云兼众妙，浓澹苍深非一格。门外红尘没马蹄，故山云树江南隔。愿常对此涤胸臆，闭门坐拥千山碧。
为梁承笃题柳村渔乐图四首·其一
作者：张英
朝代：清
体裁：七言绝句

谁写湖天柳万丝，携从京洛倩题诗。无端惹起江南思，正是鱼肥蟹熟时。
为梁承笃题柳村渔乐图四首·其三
作者：张英
朝代：清
体裁：七言绝句

多是春风醉不醒，全家都住白鸥汀。妒他画近渔舟处，柳色山光著意青。
为梁承笃题柳村渔乐图四首·其二
作者：张英
朝代：清
体裁：七言绝句

春水舟轻泛白蘋，自倾新酿自投纶。可知鲈鲙莼丝味，不到人间肉食人。
为梁承笃题柳村渔乐图四首·其四
作者：张英
朝代：清
体裁：七言绝句

有客幽居与世遗，爱看波净放船时。知君抱膝篷窗下，吟到鱼儿细雨诗。
为澹人题梓树花图二首·其一
作者：张英
朝代：清
体裁：七言绝句

文梓花繁迥异观，紫璎朱络翠云端。新来频寄山中信，特地移根占一峦。
为澹人题梓树花图二首·其二
作者：张英
朝代：清
体裁：七言绝句

江村逸兴耽红雨，为写生绡一幅春。自昔乐天曾有句，微之才是惜花人。
为澹人题赐榴图
作者：张英
朝代：清
体裁：七言绝句

榴房新结水晶圆，龋齿迎秋色倍妍。深识侍臣将母意，常教怀橘至尊前。
为石林题拓溪草堂图
作者：张英
朝代：清
体裁：古风

石林斋中悬尺素，披离满幅多奇树。湖光千顷浸柴门，数椽古屋临荒圃。问君疑是江南村，指点为言柘溪路。柘溪今日之青门，老亲五十归邱樊。齿发祇今八十馀，渚鸥汀鹭供朝昏。我闻此语肃然敬，先生抗节如松劲。少簪直笔弹要津，老读残书悟天性。君今图画多深情，心在江南身帝京。归梦迢迢柘溪去，醒来壁上烟云生。今年挥手承明庐，射阳秋水上鲈鱼。归看青山侍华发，柘溪深处草堂居。我披此图看不已，身入画中当何如。
为石林题画幅十二首·其一
作者：张英
朝代：清
体裁：七言绝句

乱石溪桥接短篱，杏花齐放柳如丝。那堪尽日尘中住，看到江南二月时。
为石林题画幅十二首·其七
作者：张英
朝代：清
体裁：七言绝句

澄江如练放扁舟，千里江光尽入楼。羡杀秋风楼上客，明霞落处数轻鸥。
为石林题画幅十二首·其三
作者：张英
朝代：清
体裁：七言绝句

柴门花径水西东，相对扁舟雪鬓翁。正欲卖鱼沽酒去，鲜鳞澄刺月明中。
为石林题画幅十二首·其九
作者：张英
朝代：清
体裁：七言绝句

溪山宜夏亦宜秋，水面茅亭石上楼。恰与少陵诗句似，扶筇二老各风流。
为石林题画幅十二首·其二
作者：张英
朝代：清
体裁：七言绝句

野水微波动石梁，苍山千叠晚风凉。可知书阁芭蕉下，不少閒人话昼长。
为石林题画幅十二首·其五
作者：张英
朝代：清
体裁：七言绝句

低垂老树结烟鬟，古屋参差水石间。绝与大江风景似，落帆初泊二梁山。
为石林题画幅十二首·其八
作者：张英
朝代：清
体裁：七言绝句

径转峰回古木阴，悬泉飞雨出空林。临流亭子溪桥上，一样烟峦世外心。
为石林题画幅十二首·其六
作者：张英
朝代：清
体裁：七言绝句

萧萧村落掩柴篱，远寺钟声出树时。一岁秋从黄叶老，石梁松畔几人知。
为石林题画幅十二首·其十
作者：张英
朝代：清
体裁：七言绝句

碧岑黄叶影萧萧，秋色林间似可招。客正吟诗高阁晚，白云何意满山腰。
为石林题画幅十二首·其十一
作者：张英
朝代：清
体裁：七言绝句

千峰雪霁练光匀，有客红衫乌角巾。故国梅花溪上路，吟残驴背独斯人。
为石林题画幅十二首·其十二
作者：张英
朝代：清
体裁：七言绝句

山光如沐晓来新，树色高低雨后匀。泼得墨痕浓似酒，羞将轻浅学时人。
为石林题画幅十二首·其四
作者：张英
朝代：清
体裁：七言绝句

岚光如滴正春初，树色花田锦不如。近日桃源无客到，不须重画武陵渔。
为蛟门题王筠侣画扇二首·其一
作者：张英
朝代：清
体裁：七言绝句

经霜红叶一枝斜，暝色孤栖缩项鸦。高士自嫌王谢贵，平生不爱写春华。
为蛟门题王筠侣画扇二首·其二
作者：张英
朝代：清
体裁：七言绝句

红袖招人去酒垆，草虫花鸟近时无。汪伦好事新求得，淡墨轻红桕叶图。
为袁重其题画兰
作者：张英
朝代：清
体裁：古风

画兰如作字，笔墨在幽致。微香出纸上，兰露花间坠。我爱霜哺人，幽澹复无二。安得入空谷，采此以相遗。
之郡城道中望龙山三首·其一
作者：张英
朝代：清
体裁：七言律诗

二龙山色翠漫漫，常向宜城陌上看。望入江南秋色里，青当皖口白云端。遥连野水岚光湿，半背斜阳树影寒。极目千峰倍惆怅，何年策杖蹑层峦。
之郡城道中望龙山三首·其三
作者：张英
朝代：清
体裁：七言律诗

野老家家穫稻梁，一川风景近柴桑。晚花著屐寻霜圃，秋水扶筇渡石塘。隔岸乱镫螯正美，千村老树橘才黄。何年丛桂招人隐，北渚南汀筑草堂。
之郡城道中望龙山三首·其二
作者：张英
朝代：清
体裁：七言律诗

不因溪水泛残红，谁信桃源与世通。鸟路云深松叶里，人家春老杏花中。悬崖终古留仙灶，绝壁千寻叹鬼工。山寺一声清磬好，筼筜西畔石桥东。
乐事
作者：张英
朝代：清
体裁：七言律诗

梅花带雪压朱阑，次第探春到牡丹。曲沼波光翻碧藕，小轩风露洗红兰。凉生翠竹云千亩，秋老寒蓉水一滩。自是人间饶乐事，只应收拾到身难。
乙丑五月寄吴门学博三兄生日十六韵
作者：张英
朝代：清
体裁：古风

翘首当夏五，菡萏吴门花。敬持碧莲叶，酌此天半霞。为兄介大年，听我歌勿哗。琅琅庙堂器，识量无津涯。蚤建骚坛帜，摛词正而葩。风雅追黄初，亦不愧专家。儒官冷郑虔，问字趋侯芭。晴日丽皋比，春风吹绛纱。譬彼割小鲜，鼎俎试镆铘。终当吮鸿笔，蔚为邦国华。自予返林壑，穷谷栖谽谺。十亩艺松桂，三载友麇麚。君恩沁𦠄膈，未敢恋幽遐。方将理黄犊，远驾燕云车。何时对床眠，汲泉同泛茶。耄颐互相祝，娱老还桑麻。
乙丑元日立春
作者：张英
朝代：清
体裁：七言律诗

三载恩波事耦耕，年华又喜入升平。万家晴雪装琼树，一夕春星转玉衡。火暖梅花居士屋，风占黍稌老农情。勾芒恰喜逢元日，南亩悬知庆阜成。
乙亥三月中旬出西直门历近郊看杏花四首·其一
作者：张英
朝代：清
体裁：七言律诗

堤柳新阴起宿鸦，平明走马蹋晴沙。初经细雨宜芳草，未觉轻寒损杏花。雾敛西村飘酒幔，尘消南陌度香车。悬知今岁农桑乐，麦陇青青一道斜。
乙亥三月中旬出西直门历近郊看杏花四首·其三
作者：张英
朝代：清
体裁：七言律诗

比舍园林竞物华，地连韦杜总清嘉。碧溪雨足三篙水，红杏烟笼十亩花。柳荫深藏村市古，槐根高拥石桥斜。留连只在城西路，更访松关老衲家。
乙亥三月中旬出西直门历近郊看杏花四首·其二
作者：张英
朝代：清
体裁：七言律诗

平芜芳景日芊绵，纵辔郊园意旷然。雪净遥峰横黛色，暖归高树起春烟。最怜濯濯风前柳，更爱涓涓雨后泉。已识閒非容易得，旋镳莫厌夕阳天。
乙亥三月中旬出西直门历近郊看杏花四首·其四
作者：张英
朝代：清
体裁：七言律诗

柳陌春深逸兴催，遍寻兰若看花来。泥融颇觉溪难过，风𦂳曾无客与陪。乍听莺啼閒觅句，不妨马逸小成灾。万端倚伏皆如此，苦乐相招岂用猜。
乙亥三月二十日过广济寺看海棠即赠天孚五首·其一
作者：张英
朝代：清
体裁：七言绝句

紫绵初放晓烟收，晴日花光倚佛楼。犹喜马蹄乘小暇，海棠开日得频游。
乙亥三月二十日过广济寺看海棠即赠天孚五首·其三
作者：张英
朝代：清
体裁：七言绝句

茗香相对日迟迟，裛露含烟半放宜。探取人间消息理，莫教开到十分时。
乙亥三月二十日过广济寺看海棠即赠天孚五首·其二
作者：张英
朝代：清
体裁：七言绝句

谷雨轻寒欲放迟，阴晴最是看花时。要知喻法深微处，拈取临阶三两枝。
乙亥三月二十日过广济寺看海棠即赠天孚五首·其五
作者：张英
朝代：清
体裁：七言绝句

雪刺蒙头顾影惭，人间何事不曾谙。君营丈室维摩侧，许借蒲团学小参。
乙亥三月二十日过广济寺看海棠即赠天孚五首·其四
作者：张英
朝代：清
体裁：七言绝句

古藤雪屋已公居，竟日掩留对拥书。一室兰香比幽谷，扑人最是捲帘初。
乙亥三月六日携六郎登积翠桥北瑶华岛时野桃初放岸柳微青俯视春波得十二韵
作者：张英
朝代：清
体裁：古风

春情苦泥人，言陟瑶华岛。款段缘石磴，盼睐出林杪。凭高散尘襟，新晴觉春晓。青归花柳迟，红发山桃蚤。西岭隐薄雾，雪峰迥幽杳。夕照入龙楼，金碧绚霞表。中涵太液池，烟波自空渺。纵横九陌长，荡漾一舟小。圆殿影差参，蟠龙势夭矫。石桥俨虹卧，钿车正云绕。倚徙复移时，听禽藉芳草。稚子有会心，笑忆湖天好。
乙亥六月二十日奉召至畅春园赐食于渊鉴斋宴毕敬观御书于佩文斋赐御笔书扇并红白千叶莲各一瓶恭赋六章同召者大司农陈廷敬原任总宪王鸿绪学士顾藻少詹事高士奇太常少卿励杜讷督捕理事官胡会恩侍读学士史夔庶子孙岳颁及长男侍读学士廷瓒·其一
作者：张英
朝代：清
体裁：七言律诗

时和鸣鸟听雍喈，避暑亭皋惬圣怀。苑柳凉生宣政殿，渠莲香绕读书斋。林幽地静烟霞古，径转溪回水石佳。惟有侍臣恩眷渥，木兰舟泛到蓂阶。
乙亥六月二十日奉召至畅春园赐食于渊鉴斋宴毕敬观御书于佩文斋赐御笔书扇并红白千叶莲各一瓶恭赋六章同召者大司农陈廷敬原任总宪王鸿绪学士顾藻少詹事高士奇太常少卿励杜讷督捕理事官胡会恩侍读学士史夔庶子孙岳颁及长男侍读学士廷瓒·其三
作者：张英
朝代：清
体裁：七言律诗

遏云亭畔列芳丛，景物人间迥不同。玉蕊乍惊天上树，荔枝初见岭南红。雕栏鸟语曈昽日，水殿兰香澹荡风。总是生成饶雨露，擢英竞秀碧霄中。
乙亥六月二十日奉召至畅春园赐食于渊鉴斋宴毕敬观御书于佩文斋赐御笔书扇并红白千叶莲各一瓶恭赋六章同召者大司农陈廷敬原任总宪王鸿绪学士顾藻少詹事高士奇太常少卿励杜讷督捕理事官胡会恩侍读学士史夔庶子孙岳颁及长男侍读学士廷瓒·其二
作者：张英
朝代：清
体裁：七言律诗

万几临御久精勤，暇日皇情涉典坟。窗度竹风弥静远，帘垂花气更氤氲。芸香披卷侵晨色，莲漏观书达夜分。水变墨池何足讶，琳琅千轴尽奎文。
乙亥六月二十日奉召至畅春园赐食于渊鉴斋宴毕敬观御书于佩文斋赐御笔书扇并红白千叶莲各一瓶恭赋六章同召者大司农陈廷敬原任总宪王鸿绪学士顾藻少詹事高士奇太常少卿励杜讷督捕理事官胡会恩侍读学士史夔庶子孙岳颁及长男侍读学士廷瓒·其五
作者：张英
朝代：清
体裁：七言律诗

水榭西头绕曲廊，渐移花影日偏长。许窥玉检来深殿，争乞龙笺近御床。屡赐宸章恩不厌，频传天语意非常。诸臣仰恃优容度，腐草群分日月光。
乙亥六月二十日奉召至畅春园赐食于渊鉴斋宴毕敬观御书于佩文斋赐御笔书扇并红白千叶莲各一瓶恭赋六章同召者大司农陈廷敬原任总宪王鸿绪学士顾藻少詹事高士奇太常少卿励杜讷督捕理事官胡会恩侍读学士史夔庶子孙岳颁及长男侍读学士廷瓒·其六
作者：张英
朝代：清
体裁：七言律诗

自昔诗称玉井莲，锦塘今见露华鲜。重台异种蓬壶客，碧藕奇姿太液仙。瓶贮荷香分渥泽，舟移花影度晴川。一从拜赐芙蓉阙，日日清芬几席前。
乙亥六月二十日奉召至畅春园赐食于渊鉴斋宴毕敬观御书于佩文斋赐御笔书扇并红白千叶莲各一瓶恭赋六章同召者大司农陈廷敬原任总宪王鸿绪学士顾藻少詹事高士奇太常少卿励杜讷督捕理事官胡会恩侍读学士史夔庶子孙岳颁及长男侍读学士廷瓒·其四
作者：张英
朝代：清
体裁：七言律诗

侍从频年沗萟林，高斋赐宴近花阴。大官列馔皆珍果，中使擎杯尽异珍。事绝千秋荣莫比，恩沾两代愧尤深。矢音欲效林间鸟，难诉微臣感遇心。
乙亥四月二日蒙召赐宴畅春园盖特旨也谩成四首·其一
作者：张英
朝代：清
体裁：七言绝句

深宵剥啄启衡门，凤纸来宣荷异恩。明日马蹄侵晓出，琪花丛里到仙源。
乙亥四月二日蒙召赐宴畅春园盖特旨也谩成四首·其三
作者：张英
朝代：清
体裁：七言绝句

斯游何异泛仙槎，瑞景轩南聚物华。魏紫姚黄都看遍，御阑千种洛阳花。
乙亥四月二日蒙召赐宴畅春园盖特旨也谩成四首·其二
作者：张英
朝代：清
体裁：七言绝句

苑树新成荫碧条，水边同上木兰桡。纡回山径过双柳，红紫花围白板桥。
乙亥四月二日蒙召赐宴畅春园盖特旨也谩成四首·其四
作者：张英
朝代：清
体裁：七言绝句

远砌斜倾赤玉盘，轻阴更带露华漙。侍臣不管雕阑隔，争看中央绿牡丹。
九日同说岩讱庵两前辈澹人近公直南书房限登字
作者：张英
朝代：清
体裁：七言律诗

木落鸿飞晓露澄，家山兄弟正偕登。故园黄叶三千里，深殿朱栏十二层。数子秋吟同禁漏，百城朝拥对觚棱。此身惟觉君恩重，欲遂岩耕苦未能。
九日后买菊数种漫成二首·其一
作者：张英
朝代：清
体裁：五言律诗

小阁数丛菊，花时损俸钱。故园篱落下，秋色又经年。诗思劳相促，风尘好共怜。几枝镫下影，多在素琴边。
九日后买菊数种漫成二首·其二
作者：张英
朝代：清
体裁：五言律诗

花事久寥阔，秋光慰所思。参差当夕照，髣髴似东篱。隐觉金门远，香偏纸阁宜。故人如乍见，绕榻夜吟诗。
九月十日上侍太皇太后幸温泉恭纪五言八韵
作者：张英
朝代：清
体裁：五言排律

慈颜康豫日，凤盖驻郊原。华发三朝贵，彤闱万国尊。含饴娱寿母，扶辇见文孙。红树迎丹幰，青山入翠轩。香泉浮露暖，碧涧泻春温。问俗前模重，承欢至性存。菊黄当九月，露湛满千村。野老群瞻望，讴歌两圣恩。
予学圃斋前有郁李一株因见乐天集中有惜郁李花诗即次其韵
作者：张英
朝代：清
体裁：古风

浓缛爱花繁，低小怜枝弱。闲阶石砌边，移近梅花萼。缘条雪皑皑，含烟春漠漠。剪裁罗绮轻，点染胭脂薄。山园久岑寂，流光任销铄。正是艳阳时，东风又开落。
予拟为楼压园梅之颠口鹤背楼偶读放翁咏梅诗亦有洛浦凌波矜绝态缑山骑鹤想前身之句
作者：张英
朝代：清
体裁：七言律诗

危楼欲搆压花丛，恰喜拈诗得放翁。捲幔摊书孤月冷，倚阑吹笛万山空。微风弄影波初泛，暖日生香雪乍融。何异玉京银海曲，身骑白鹤碧霄中。
予既得前四首与弟侄同看复为予道北轩事遂成末篇
作者：张英
朝代：清
体裁：七言绝句

短句吟成一破颜，忽听弟侄话家山。北轩饶有花千朵，却在清潭碧树间。
二十二日内直看李公麟龙眠山庄图粉本
作者：张英
朝代：清
体裁：七言绝句

画里龙眠首重回，笑余新自故山来。祗今欲觅垂云沜，难洗空青万古苔。
二十四日听恩诏二首·其一
作者：张英
朝代：清
体裁：七言绝句

当轩凤藻太平春，学士冰衔紫诰新。惭愧江南圭窦客，丝纶四代作词臣。
二十四日听恩诏二首·其二
作者：张英
朝代：清
体裁：七言绝句

风木人间重所悲，恩辉难定九原知。心伤鹤发劬劳者，未见腰金衣翟时。
二月二十三日过念斋观画扇因成十五韵
作者：张英
朝代：清
体裁：古风

长安花事迟，二月风瑟瑟。巷陌驱尘沙，怒号且终日。纸窗如鸣蝉，无心就书帙。借来驽马骑，冒寒偶然出。巷北过巷南，遂造静者室。小阁凝清香，虎皮印双膝。童子两三辈，独居寡俦匹。人如僧出定，言笑皆简质。为我开锦箧，搜罗古人笔。石田与包山，洒墨果清逸。方探林壑幽，忽讶花房密。流传皆百载，墨光黝如漆。兹事虽小技，不朽在真实。与君忽三叹，奈此流光疾。著作与勋名，千秋竟何述。
二月二十九日蒙恩赐宴西苑恭纪四章·其一
作者：张英
朝代：清
体裁：五言律诗

上林风日好，游宴赐芳辰。花映长堤晓，波涵太液春。马嘶衔碧草，舟泛入青蘋。共庆升平乐，殊恩及侍臣。
二月二十九日蒙恩赐宴西苑恭纪四章·其三
作者：张英
朝代：清
体裁：五言律诗

水亭浮画栋，高敞若凌虚。云影摇珠箔，天光动绮疏。药栏栖皓鹤，石濑戏文鱼。圣主挥弦处，薰风化日舒。
二月二十九日蒙恩赐宴西苑恭纪四章·其二
作者：张英
朝代：清
体裁：五言律诗

离宫烟浦外，幽赏禁垣西。瑶岛孤峰秀，华林万树齐。水生杨柳岸，春满杏花蹊。不觉移情久，仙源到易迷。
二月二十九日蒙恩赐宴西苑恭纪四章·其四
作者：张英
朝代：清
体裁：五言律诗

兰馔陈山海，琼筵接水云。共乘青雀舫，惊起白鸥群。地胜情偏惬，恩深酒易醺。小臣歌既醉，天保奉吾君。
二月十七日宿沙河蚤起烟景清旷
作者：张英
朝代：清
体裁：七言绝句

烟开麦浪绿初生，露滴茅根鸡未鸣。惟有桥边东畔柳，曲黄颜色晓寒轻。
二月十八日宿高桥故乡人来言庭梅冬暖大放
作者：张英
朝代：清
体裁：七言绝句

小庭春事早相催，经月红英点绿苔。不是梅花不相待，但闻归信即先开。
二月十四日蒙赐手敕白金文绮恭赋
作者：张英
朝代：清
体裁：七言律诗

江城二月返轺车，特降褒纶凤纸书。乡国白云应到眼，墓田春草正堪锄。久惭赤芾垂三组，敢道黄金比二疏。拜舞一辞龙尾道，野人欲制芰荷裾。
二月廿二日同长康过西郊法华万寿摩诃诸寺四首·其一
作者：张英
朝代：清
体裁：七言绝句

野色苍茫灌木稠，西山翠霭接平畴。从来韦杜莺花地，多半园林属五侯。
二月廿二日同长康过西郊法华万寿摩诃诸寺四首·其三
作者：张英
朝代：清
体裁：七言绝句

劫火烧残古殿空，曾移钟簴上阳宫。贝多十万华严字，尽在苔痕藓迹中。
二月廿二日同长康过西郊法华万寿摩诃诸寺四首·其二
作者：张英
朝代：清
体裁：七言绝句

连蜷村树起春烟，南陌才青见麦田。最是客心留赏处，清溪流向绿杨边。
二月廿二日同长康过西郊法华万寿摩诃诸寺四首·其四
作者：张英
朝代：清
体裁：七言绝句

石屋松阴老衲家，寻幽还傍短墙斜。西邻偏有间田地，一顷山园种杏花。
二月看花王子玠斋中
作者：张英
朝代：清
体裁：七言律诗

满城风雪度花朝，谁见青阳著柳条。小阁交枝围密篟，海棠接叶晕红潮。顿忘冀北寒威厉，未觉江南春色遥。赖有东皋多逸兴，芳时樽酒日相招。
二郎廷玉入都定省寒夜共话遂成四章·其一
作者：张英
朝代：清
体裁：七言律诗

长安节序喜团□，手护梅花避峭寒。紫笋黄柑皆土物，素琴浊酒亦清欢。惟期孝友承家好，须解谦和涉世难。不觉趋庭良夜永，银河珠斗渐阑干。
二郎廷玉入都定省寒夜共话遂成四章·其三
作者：张英
朝代：清
体裁：七言律诗

汉代贤良重力田，吾家迈迹自东阡。长聆无逸三宗训，幼颂豳风七月篇。波转桔槔鸣下泽，云屯粳稻熟平川。绘图拟入春秋社，桑柘鸡豚乐有年。
二郎廷玉入都定省寒夜共话遂成四章·其二
作者：张英
朝代：清
体裁：七言律诗

江乡远隔重牵情，爱尔惟期宝令名。薄有传家青史在，何妨闭户绿苔生。天伦共觅琴书乐，子舍相联诵读声。王谢风流休漫赏，久知吾意厌肥轻。
二郎廷玉入都定省寒夜共话遂成四章·其四
作者：张英
朝代：清
体裁：七言律诗

桥东裛露荷千点，屋角吹香竹一湾。登眺每从烟树外，坐眠常在落花间。閒人地位仙兼佛，晚岁风流水共山。净埽灵台无一事，肯教容易老朱颜。
云栖
作者：张英
朝代：清
体裁：七言绝句

复嶂层峦一径纾，绿筠苍栝密还疏。行人莫漫增留恋，尽有家山得似渠。
五亩园池种荷至秋始发
作者：张英
朝代：清
体裁：七言绝句

秋荷作叶满方池，恰似田田贴水时。我构小轩临水看，愿开数朵照涟漪。
五日舟中
作者：张英
朝代：清
体裁：古风

世怜介子推，禁烟甘冷食。心伤屈大夫，竞渡沈黍稷。惜哉贤直人，未解当世惑。譬彼门中兰，锄之不遗力。还令千载下，感时心恻恻。我今值良辰，片帆挂河侧。蒲叶泛村醪，聊藉驻颜色。临流投綵丝，水深波浪黑。矫首读天问，忆此何穷极。
五日西苑泛舟侍宴纪恩四首·其一
作者：张英
朝代：清
体裁：七言律诗

蒲香风暖浴兰辰，御苑欢游奉紫宸。时有微云消暑气，还因宿雨净芳尘。幽潭碧树迎仙仗，画舸朱栏列近臣。欲识君王同乐意，普天今是太平人。
五日西苑泛舟侍宴纪恩四首·其三
作者：张英
朝代：清
体裁：七言律诗

郭外灵泉入渚宫，藏舟别渚洑流通。新从太液移黄鹄，遥隔平桥望彩虹。夹岸林峦浮积翠，一楼箫管御微风。咸池乐奏游鱼出，静爱湖天似镜中。
五日西苑泛舟侍宴纪恩四首·其二
作者：张英
朝代：清
体裁：七言律诗

簪裾鹄侍彩云端，酾酒临流圣泽宽。碧玉桥头双旆引，绿杨阴里万人看。西园击楫过瑶岛，北岸扬舲到激湍。惠霭和风偏此日，还知天意与同欢。
五日西苑泛舟侍宴纪恩四首·其四
作者：张英
朝代：清
体裁：七言律诗

韦杜金张黼座前，小臣窃喜荷恩偏。追陪凤盖鸾旂里，荡漾云亭水榭边。仙酝自天倾玉液，官庖隔岸送琼筵。清时令节沾殊渥，愿捧蒲樽祝亿年。
五月初一日赐内府綵丝药物恭纪
作者：张英
朝代：清
体裁：七言律诗

节近中天景物和，琼琚沾赐出鸾坡。缤纷色映临风佩，飘渺香侵叠雪罗。圣泽岂需灵药护，君恩还较綵丝多。玲珑宫样人争识，似曳云霄紫玉珂。
五月初二日蒙恩传谕尔子选授翰林院庶吉士恭纪二首·其一
作者：张英
朝代：清
体裁：七言律诗

太液湖光映直庐，燕雏随傍凤城居。敢期姓字联珠榜，得奉恩辉到玉除。当殿抡才悬藻镜，退朝传命驻金舆。海天圣泽真无际，许读西清旧赐书。
五月初二日蒙恩传谕尔子选授翰林院庶吉士恭纪二首·其二
作者：张英
朝代：清
体裁：七言律诗

清切官阶数艺林，何堪相继玷华簪。一经教子惭无术，两代分荣愧转深。愚似豚鱼犹载德，微如葵藿尚倾心。况曾夙奉诗书泽，感遇酬恩自古今。
五月初八日赐五台山新贡香菌恭赋二首·其一
作者：张英
朝代：清
体裁：七言绝句

包贡西来入九重，石英遥自白云封。君恩分得名山味，身到清凉第一峰。
五月初八日赐五台山新贡香菌恭赋二首·其二
作者：张英
朝代：清
体裁：七言绝句

香菌离奇细石纹，紫芝瑶草斗清芬。祗因野性甘藜藿，最爱山蔬带水云。
五月十五日黑龙潭扈跸恭纪
作者：张英
朝代：清
体裁：七言律诗

俯瞰龙湫碧瓦亭，中涵云气比沧溟。一泓澄涧浮文藻，万叠苍山列画屏。喜雨曾经宸翰赐，祈年常见翠华停。今从清跸时巡处，禾黍临风夹道青。
五𤱔园长夏
作者：张英
朝代：清
体裁：七言律诗

园林归卧莫嫌迟，绿暗红稀避暑时。啼树鸟知无俗响，傍人鹤亦有奇姿。墙阴路转幽兰谷，桥畔花围锦石池。老我得分优暇日，临风搔首叹恩私。
亚父冢
作者：张英
朝代：清
体裁：七言律诗

驱车路入古彭城，亚父坟前春草生。历数天教分楚汉，英雄人岂谢良平。碑留姓字千年恨，魂断河流午夜声。往迹恰邻高帝庙，相看应使壮心惊。
人日
作者：张英
朝代：清
体裁：五言律诗

人日春风蚤，新晴鸟乍啼。米囊犹带雪，豆甲巳掀泥。冰壑埋樵径，阳坡数麦畦。山寒门晏启，虎迹满前溪。
人日
作者：张英
朝代：清
体裁：七言绝句

重帘温室静无哗，细啜宣城绿雪茶。閒理旧琴深夜坐，炉傍新放海棠花。
人日课童子理园圃
作者：张英
朝代：清
体裁：七言律诗

人日春晴体乍舒，閒驱稚子理荒芜。梅边稳置支琴石，竹下新移瀹茗垆。幽径滑时扶榔栗，小溪平处坐氍毹。若教添取公麟笔，处处堪将入画图。
人生
作者：张英
朝代：清
体裁：古风

人生譬石火，倏如流电惊。日月无根蒂，东跃忽西倾。达人解其意，流光难与争。借彼豪端字，寄我心中情。言欢若涉笑，写叹如有声。万类罗腕下，一字分枯荣。丽如春葩发，皎如朝霞明。翠如新竹笴，香如芳兰茎。宛转说哀怨，曲折如流莺。倒翻沧海澜，吞吐如长鲸。江山资润色，河岳凭精英。千篇任瑰伟，只语堪纵横。一片性灵光，抒写寄太清。太清无穷极，谁能磨其名。君看陶靖节，万古如平生。
从汤泉望长城
作者：张英
朝代：清
体裁：五言律诗

设险谋虽远，劳人事不经。万夫成白骨，百雉入青冥。迢递经岩壑，凭陵矗日星。大哉尧舜业，荒服与来庭。
仲兄自南来留京师浃旬而归诗以送之四首·其一
作者：张英
朝代：清
体裁：七言律诗

归梦频年忆弟兄，南来雁影独含情。莺声故国青山别，驴背秋风白发生。京洛轮蹄怜薄宦，湖田岁月羡躬耕。那堪对酒分携去，柳正浓时唱渭城。
仲兄自南来留京师浃旬而归诗以送之四首·其三
作者：张英
朝代：清
体裁：七言律诗

湖山仲子老渔蓑，摇落诸昆发蚤皤。十载相看贫贱在，一官赢得别离多。松楸几处频回首，薜荔何年遂放歌。我有远心终自慰，不教人为惜蹉跎。
仲兄自南来留京师浃旬而归诗以送之四首·其二
作者：张英
朝代：清
体裁：七言律诗

别业城南桃李蹊，衔杯先与问幽栖。为言树色新藏屋，却忆荷香旧拂堤。疏竹渐添书阁外，垂杨恰覆水亭西。长安三月犹如许，白草黄沙没马蹄。
仲兄自南来留京师浃旬而归诗以送之四首·其四
作者：张英
朝代：清
体裁：七言律诗

春暮人归逐雁鸿，频年湖海已成翁。茆堂脩竹千竿里，小艇新荷十里中。紫蟹衔霜迎夜火，红鳞出水媚秋风。每从送客增惆怅，惜别思乡此际同。
伊蒿篇为许子志先德次四松先生韵
作者：张英
朝代：清
体裁：古风

故园君子推许公，当年隐德今穹窿。自予闻之年方童，迄今廿载思何穷。秦陇之寇弥八鸿，围城数匝将倾桐。凭山带河城西东，营火如燐千点红。公方负母湖草中，孝思平地成蚕丛。贼众蜂聚而蚁同，官兵倏至乌群空。公归安母锄蒿蓬，及时播种麦有麷。寇方去兮禾方芃，邻里复活伊谁功。孳孳惟义是所攻，潜德惜未闻宸聪。惟公虽没义则隆，天佑善人启其衷。许子读书时念翁，孝德累世苍旻通。挥毫落笔文最工，藨蓘岁岁时未丰。道气渊湛常冲融，文坛艺苑偏能雄。草堂秋日方曈昽，草堂秋树何菁葱。多君先德如衡蒿，群公诗史皆清风。
伤刘苕水
作者：张英
朝代：清
体裁：七言律诗

一纸书来万斛愁，西园词客失应刘。琼花去后原无种，玉树凋时不待秋。作赋竟同昌谷恨，遗书谁向茂陵求。最怜无限人琴恸，繐帐惟闻哭白头。
似古山房
作者：张英
朝代：清
体裁：五言律诗

境外幽人宅，庭轩倚翠微。斜过深竹径，忽见乱泉飞。湍急连朝雨，寒添六月衣。主人摇落后，萝薜闭山扉。
何处
作者：张英
朝代：清
体裁：五言律诗

何处年光好，春风勺药栏。鸟啼深柳墅，鱼上落花滩。山水奇怀得，烟云放眼看。此生差可慰，随分有馀欢。
何日
作者：张英
朝代：清
体裁：五言律诗

何日青山下，诛茅结数椽。暮蝉千树柳，晓露一池莲。摘豆朝餐饱，抛书午睡偏。便须从此去，蓑笠老江烟。
余所居阳和坊可比白傅履道里
作者：张英
朝代：清
体裁：七言律诗

履道南坊搆一廛，近居池馆亦翛然。葛衣纨扇容吾懒，柳暗花浓喜地偏。鹤正眠时惊鹊起，鱼无人处蹴波圆。几回断续蝉声里，长日真堪似小年。
作诗后廷璐入山
作者：张英
朝代：清
体裁：七言绝句

积素连空失涧阿，寥寥山路断樵蓑。玉峰千尺琼为树，竟有人冲雪栈过。
侍从登景山恭赋六首·其一
作者：张英
朝代：清
体裁：七言绝句

追随登陟翠微峰，马首云生石上松。俯视万家图画里，祗因身得近飞龙。
侍从登景山恭赋六首·其三
作者：张英
朝代：清
体裁：七言绝句

初从清跸虎城来，猛兽珍禽总异材。不独熊罴同渭水，还看麀鹿似灵台。
侍从登景山恭赋六首·其二
作者：张英
朝代：清
体裁：七言绝句

上苑平芜校射宜，雕弓羽箭晚凉时。圣人神武真天授，命中争誇百步奇。
侍从登景山恭赋六首·其五
作者：张英
朝代：清
体裁：七言绝句

古槐垂地晚阴疏，雨过凉生满玉除。遥隔珠帘窥紫阁，君王亲玩总图书。
侍从登景山恭赋六首·其六
作者：张英
朝代：清
体裁：七言绝句

羽卫群趋进玉鞭，书生分跨紫连钱。君恩欲试驰驱力，揽辔常教近御前。
侍从登景山恭赋六首·其四
作者：张英
朝代：清
体裁：七言绝句

漫誇绣岭长杨馆，岂羡甘泉五柞宫。身到华林最深处，蓬莱指点绛云中。
侍从西苑进讲恭纪四章·其一
作者：张英
朝代：清
体裁：七言律诗

清时避暑驻离宫，竹坞花溪辇路通。水殿凉分芦荻雨，山亭香满芰荷风。坐临空翠鸣弦里，静听飞泉讲幄中。圣主一编犹在手，乾行不息与天同。
侍从西苑进讲恭纪四章·其三
作者：张英
朝代：清
体裁：七言律诗

龙旂飘拂照盘涡，芳景来游御画舸。云度石桥微雨歇，波生莲渚晚凉多。嘉鱼喜傍兰舟跃，溪鸟欢迎翠辇过。水木清华幽赏地，仙源端可接银河。
侍从西苑进讲恭纪四章·其二
作者：张英
朝代：清
体裁：七言律诗

云影天光自窈冥，蓬莱宫阙俯沧溟。绿槐枝覆鸳鸯瓦，碧涧光摇翡翠亭。乳燕掠波穿绣户，水禽接翅过芳汀。微臣窃侍迎凉殿，拜手甘泉敢勒铭。
侍从西苑进讲恭纪四章·其四
作者：张英
朝代：清
体裁：七言律诗

陪辇行宫讲诵馀，隔溪欣得傍宸居。垂杨影里摊书卷，流水声中掩直庐。晓露新荷闻沆瀣，夕阳高树对扶疏。传呼小艇花间泊，观稼亭西近玉除。
便面画双鹭碧莲题曰路路清廉图奉敕赋之
作者：张英
朝代：清
体裁：五言律诗

精白励臣衷，含情藻绘中。莲香披浅濑，鹭羽立芳丛。皎洁心常似，尘埃意已空。圣怀勤赏咏，长此振清风。
信宿晰如三兄西山别墅次信臣壁上韵三首·其一
作者：张英
朝代：清
体裁：七言律诗

深径寒林叶渐凋，此中人久赋招招。梦同春草因曾到，路觉秋山转不遥。一带苍岩垂石乳，数家茅屋住峰腰。支颐笑指云生处，髣髴闻歌是晚樵。
信宿晰如三兄西山别墅次信臣壁上韵三首·其三
作者：张英
朝代：清
体裁：七言律诗

千个筼筜未觉贫，茅檐况复一时新。搆成药圃蜂常闹，看破蕉阴鹿也驯。栗里果肥喧稚子，枫林叶落见比邻。祇今预订桃花约，莫负明年此地春。
信宿晰如三兄西山别墅次信臣壁上韵三首·其二
作者：张英
朝代：清
体裁：七言律诗

手自披榛葺故庐，闭门聊且遂吾初。夕阳山下闻驱犊，秋柳阴中看打鱼。兰佩香偏宜卉服，芒鞋健可谢篮舆。隔溪数武邻丘垄，常傍松楸读父书。
信臣牧五读书山中诗以怀之
作者：张英
朝代：清
体裁：五言律诗

不待梅花尽，应知不肯还。抱书随暖日，泼墨写寒山。沽酒烟村外，悬镫竹坞间。好同何次道，辛苦闭柴关。
修堂丛桂篇
作者：张英
朝代：清
体裁：古风

大参旧第城南隅，亭有丛桂兼高梧。苍颜斑剥花烂漫，百年世泽涵且濡。上有饮冰齧雪之寿母，下有翔鸾翥凤之群雏。寿母琼枝本桂林，谢公掌上双明珠。佐我叔父蚤成名，翩翩藻彩扬天衢。二十年来多苦辛，大厦只手劳撑扶。家法峻肃迈朝典，朝昏教子真勤劬。大纲小纪各有政，闺门矩矱天下无。愿奉叔母为矜式，季兰众嫭皆师模。诸弟才华复敦硕，骐骥络绎登皇涂。有弟三年住京国，联床与我形影俱。温温恭人良不愧，孝友令誉腾燕都。几回短檠话深夜，细听方知母教殊。今年齿发初甲子，华筵旨酒罗笙竽。江南草绿杏花时，脩堂遥望增踌躇。敢藉阶前丛桂影，天香写入南山图。
倚棹
作者：张英
朝代：清
体裁：五言律诗

倚棹待新月，时听乌榜歌。晚风吹麦穗，夕照满春波。祗觉乡关远，偏逢水驿多。君恩閒岁月，飘泊意如何。
倪绘江表弟赠锦鸡一双兼以诗四首即来韵答之·其一
作者：张英
朝代：清
体裁：七言绝句

雉媒麦陇正残春，罗毕招来捷有神。遗我更兼新句好，鹧鸪从此让才人。
倪绘江表弟赠锦鸡一双兼以诗四首即来韵答之·其三
作者：张英
朝代：清
体裁：七言绝句

清泉红豆新恩重，丛竹香茅旧侣多。爱尔对啼花径晚，莫将文彩恋岩阿。
倪绘江表弟赠锦鸡一双兼以诗四首即来韵答之·其二
作者：张英
朝代：清
体裁：七言绝句

青田双鹤本胎仙，介性文禽许并传。岂似雪衣徒解语，綵绦金锁被人怜。
倪绘江表弟赠锦鸡一双兼以诗四首即来韵答之·其四
作者：张英
朝代：清
体裁：七言绝句

山鸡璀璨锦为名，自昔华虫綵绣荣。从此翚飞阿阁上，回头丹壑若为情。
偶作
作者：张英
朝代：清
体裁：七言律诗

东西路自岭头分，日落归樵隔水闻。差可引流还种树，尚惭抱犊与梯云。近移密竹巢鸠妇，远作平沙引鹭群。为爱明时归校晚，不辞人诵北山文。
偶作
作者：张英
朝代：清
体裁：七言绝句

二十年前种竹诗，倚窗遥计密阴时。祇今辜负窗前竹，露压烟笼碧玉枝。
偶然作二首·其一
作者：张英
朝代：清
体裁：七言绝句

捲地南风逆浪生，栖迟空羡渚鸥轻。世间何事容人算，千里河流一月程。
偶然作二首·其二
作者：张英
朝代：清
体裁：七言绝句

举网投竿事总虚，春流空满绿杨渠。世间何事容人算，水畔经旬断卖鱼。
偶饮大匡山亭二首·其一
作者：张英
朝代：清
体裁：七言律诗

过君别业即淹留，曲径深林恣意游。共指云峰高阁敞，忽穿石壁小亭幽。层峦望处临官舍，古木疏时见戍楼。携得楸枰沽得酒，寒风萧瑟不须愁。
偶饮大匡山亭二首·其二
作者：张英
朝代：清
体裁：七言律诗

城外溪通城内岑，泉声环绕石楼深。林从落后偏宜望，梅未开时便许寻。宅畔烟霞堪稳卧，君恩岁月与高吟。丹铅坐拥良非易，莫为浮云感素心。
儿瓒就婚于延陵示之
作者：张英
朝代：清
体裁：古风

汝生十六年，绕膝何时离。讵知燕喜日，父母天一涯。千里望江云，佳霭栖门楣。金屋宝胜结，绮阁流苏垂。鸳鸯织纹漪，翡翠依琼枝。好借珊瑚彩，饰此蒹葭姿。琴瑟偕新声，柳絮听新词。堂上有大姑，授经垂绛帷。男儿可取法，不独阃内师。延陵好兄弟，璀璨复冲夷。叠翠百尺楼，花竹何参差。此中有奇书，探索不厌疲。惓惓千里心，孺子宜鉴之。愿尔当宾筵，蕉叶衔且迟。愿尔悬鹦鹉，不报客来时。愿尔画眉笔，常点关雎诗。愿尔鸡鸣警，愿尔凤雏随。一字当一缣，寄尔深闺知。
元宵后一日同唐偕藻孔霁庵耿又朴谢方山集董默庵寓斋
作者：张英
朝代：清
体裁：七言律诗

同君三载问莼鲈，重话长安旧酒垆。秘阁儒臣皆鲁国，汉庭经术重江都。红镫漫使春华歇，璧月何曾昨夜殊。为惜软香尘不寐，马蹄蹋遍帝城隅。
元日养心殿侍宴应制
作者：张英
朝代：清
体裁：七言律诗

暖日和风漾凤城，履端清宴在承明。楼前晴雪消金掌，玑上春星转玉衡。三殿班联同恺乐，万方歌舞祝升平。欣沾元日恩辉早，听奏钧天第一声。
先农坛古松
作者：张英
朝代：清
体裁：古风

古坛数百载，石屋傍长松。一松荫一亩，翠色撑空濛。修柯动鳞甲，诘屈森虬龙。幽响吹笙竽，飒飒回天风。班剥何所似，清庙罗钟镛。古仙侍天阙，肃穆修仪容。灵液分海渎，精气通华嵩。上有鬼神守，下无狐兔踪。我昔当壮岁，敛戢钦微躬。言陪华亭叟，更伴淄川翁。风尘久间隔，奇观欣再逢。徘徊清籁起，偃仰苍云封。灵物邈岁时，廿年俄倾中。细把青铜柯，觉与畴昔同。惟予华发变，感叹将何穷。
入夏即事四首·其一
作者：张英
朝代：清
体裁：七言绝句

斗室湘帘也绝尘，春深夏浅最撩人。每逢岁岁清和月，芍药香中住两旬。
入夏即事四首·其三
作者：张英
朝代：清
体裁：七言绝句

几日晴云始破寒，担头芍药满长安。软红怕蹋丰台路，剪向银瓶尽日看。
入夏即事四首·其二
作者：张英
朝代：清
体裁：七言绝句

能白能红偏冶艳，含脂含露最夭斜。人间自有留春处，手种临阶月季花。
入夏即事四首·其四
作者：张英
朝代：清
体裁：七言绝句

华林西畔掩双扉，帘幕风轻燕子飞。手弄朱弦看红药，数声清越过中徽。
入山
作者：张英
朝代：清
体裁：七言律诗

更将何物伴行藏，琴荐茶铛与笔床。邻舍祗因沽酒熟，舆台总为入山忙。朝看丹树千峰锦，夕对青橙一榻香。打稻歌声中夜起，悬知明月满前廊。
入山
作者：张英
朝代：清
体裁：七言绝句

路入龙眠石径西，松屏竹坞令人迷。临流细数新荷叶，恰听黄莺自在啼。
入山泛舟
作者：张英
朝代：清
体裁：七言绝句

岭头枫叶已微丹，才有芙蓉照碧滩。我正扁舟溪上住，不妨薄酒耐初寒。
入山看梅花
作者：张英
朝代：清
体裁：七言律诗

山烟初破客重来，地湿莎青长绿苔。惊蛰才过三日雪，梅花犹剩五分开。醉吟高士酲初解，羽化仙人梦乍回。好景莫教容易得，教儿且与发新醅。
入山观荷花初放
作者：张英
朝代：清
体裁：七言律诗

予从京洛返东菑，才见田田贴水时。新叶渐看翻翠盖，藕花初见出清池。轻绡不染裁冰洁，仙质无亏琢玉姿。晨露乍晞山雨过，此中相赏更相宜。
八哀诗 其一 黄舍人仍绪
作者：张英
朝代：清
体裁：古风

东吴有岩邑，沧海抱孤城。中有简寂士，公车来上京。对策冠南宫，董贾驰声名。文章挟元气，浑颢陈韶韺。貌古性复僻，耻与时俗争。蛰身书卷中，布袍依短檠。十日不出户，门径蛛网生。有客或相召，羸马将来迎。向客颦两眉，多是欷歔声。斯人阅斯世，磊块焉得平。人生有百忧，底事群来撄。旅魂倚僮仆，朋友书铭旌。复闻玉树折，使我心弥惊。
八哀诗 其七 杨检讨仙枝
作者：张英
朝代：清
体裁：古风

简人磊落士，翛然谢羁靮。清风满四座，尘虑为君涤。本是嵇阮俦，眉宇气陵轹。草书颇腾骞，琴声出东壁。吟诗爱陶潜，嗜饮师王绩。倏尔微醺馀，更不进涓滴。食贫甘如饴，怀抱从所适。丧亲与悼亡，哭子兼众戚。言返泽州山，讵意音容寂。中边皆至性，斯人难再觌。
八哀诗 其三 潘黄门翘生
作者：张英
朝代：清
体裁：古风

黄门伟丈夫，食牛气恒锐。乡举曾冠军，雄文发经济。饮歠亦可观，高谈裂双眦。词曹入谏垣，结念在匡世。仰干黄屋尊，頫切苍生计。寥寥朱槛间，伉直谁能继。壮年顿销歇，声华忽幽翳。豫章久用兵，妻子苦颠蹶。闻说戎马时，江干正留滞。谁当念故人，为理荒山碣。
八哀诗 其二 沈刑部应范
作者：张英
朝代：清
体裁：古风

沈子工诗翰，潇洒山阴客。五字芳如兰，鲍谢踵遥迹。初读采山篇，清思已奔绎。中年气益醇，杜韩堪避席。落笔褚河南，纤秀无拘迫。拭几焚名香，脩洁懒成癖。篆隶兼众妙，书成自镌石。洞箫或在手，雅令佐浮白。道气令人静，好友藉三益。络秀本明慧，京华共晨夕。病起俄复颠，才华世人惜。箧底有遗笺，宝爱如珍璧。
八哀诗 其五 张编修玉裁
作者：张英
朝代：清
体裁：古风

伯也京江𣲖，声华照吾党。指顾多英姿，风流任宏奖。春泉比才思，朝霞俪融朗。蚤年颇落拓，壮岁冠珠榜。百尺紫珊瑚，已跃沧波上。犹忆玉堂夜，广厦连书幌。中宵起读书，互答空庭响。予既理归舟，君亦泛兰桨。同作江南人，一水劳心想。讵意明月珠，埋光忽泉壤。频把别来书，临风增怅惘。
八哀诗 其八 刘编修泽溥
作者：张英
朝代：清
体裁：古风

我闻李长吉，白晰长指爪。君貌酷相类，祝君惟寿考。屈指眼前人，惟君致身蚤。温温良玉姿，舂容满怀抱。夙慧本天成，抒辞若春藻。照耀岩廊间，人共钦其宝。抱病还中州，丰仪乍幽窅。人生石火微，复如电光绕。如君益可悲，身世何草草。坟前稚子稀，堂上衰亲老。招魂魂岂来，雪涕问苍昊。
八哀诗 其六 夏编修沅
作者：张英
朝代：清
体裁：古风

京华对衡宇，好友如君稀。君如宝在璞，山岳含其辉。骨重复神寒，温密无缄机。摛辞尚典要，书卷堆四围。十载雅投分，缠绵意入微。下马登君堂，稚子牵我衣。一日不相见，三秋如调饥。东门风雪中，送子衔恤归。江临北固山，松筠堪掩扉。经时不寄书，忽同朝露晞。竟符乘槎谶，使我长歔欷。
八哀诗 其四 史编修鹤龄
作者：张英
朝代：清
体裁：古风

古人善体物，濯濯春柳姿。我友濑江客，风度恰如斯。清才照艺圃，习习香风吹。落笔秀天下，蚤被人主知。分来金凤纸，真草恣所为。学士如堵墙，观君临墨池。须臾百幅尽，墨沈看淋漓。春殿开讲席，我与同追随。共拜紫貂赐，偕进朱樱诗。一朝返江浒，风折琼树枝。屡邀当宁叹，宠恤偏恩私。还使素心人，五载泪如丝。
八弟亲迎赋此志喜
作者：张英
朝代：清
体裁：七言律诗

堂前幼弟悬弧日，七十严亲发已华。梨枣昔犹看绕膝，蘋蘩今喜咏宜家。名门燕缔双红缕，小阁香添旧碧纱。莲炬花钿人尽羡，偏教兄嫂隔天涯。
八月二十六日得房师即墨黄公书
作者：张英
朝代：清
体裁：七言绝句

蚤侍扶风讲席馀，七年不见剧愁予。空山雾雨萧萧夜，东海新来一纸书。
八月六日于神武门观西洋进贡师子恭纪
作者：张英
朝代：清
体裁：七言律诗

灵囿秋光映碧岑，狻猊新贡入华林。日南声教车书远，海外梯航岁月深。白泽兽能言主德，越裳人本识天心。承恩许近瑶墀看，昭代仁风珥笔吟。
八月十一日山中荷尚开数十朵
作者：张英
朝代：清
体裁：七言绝句

碧水清池一道斜，自从榴火簇新芽。红妆翠盖重阳节，常看人间耐久花。
八月十八日蒙赐观圣制诗集恭纪五言十六韵
作者：张英
朝代：清
体裁：五言排律

圣藻盈缃帙，高吟碧殿清。端居因感物，几暇偶怡情。字掩三辰丽，词探六义精。含毫当紫闼，结念在苍生。瑞雪歌银瓮，华星咏玉衡。艰难怜荷锸，辛苦忆从征。句每临轩得，篇多驻辇成。烟霞邀盼赏，岩壑记巡行。气溢河山壮，思翻海岳平。规模凌雅颂，律吕协韶韺。宝树千寻直，珠光万斛倾。幸容依黼席，窃许听金声。日映丹霄近，奎悬碧汉明。赐观恩数重，捧读寸心惊。仙露臣同渥，卿云帝载赓。愿偕芸阁侣，常纪柏梁名。
八月过明相国园还循河至高梁桥三首·其一
作者：张英
朝代：清
体裁：七言绝句

纵辔晴郊野兴赊，城闉西畔入烟霞。几家地接灵和柳，一路春残杜曲花。
八月过明相国园还循河至高梁桥三首·其三
作者：张英
朝代：清
体裁：七言绝句

曲曲波光泛玉泉，高梁桥北爱潺湲。谁人解向红尘外，行到清溪绿树边。
八月过明相国园还循河至高梁桥三首·其二
作者：张英
朝代：清
体裁：七言绝句

上林馀泽散烟汀，丞相园林喜不扃。欲向镜中看树色，扁舟移过晚香亭。
六侄为予说社坛之胜赋此
作者：张英
朝代：清
体裁：七言律诗

路隔层层石子河，数椽茅屋寄岩阿。只因涧壑离尘远，更觉烟岚入画多。社日赛神宜共往，花时避客合潜过。三年未遂寻幽兴，为问松杉近若何。
六月九日移榻郊外
作者：张英
朝代：清
体裁：古风

暑雨气蒸溽，城市探汤如。圣词降温蔼，凉爽来郊居。树色洗浓绿，葛衣上篮舆。草露未全晞，呼吸皆清虚。柳下款旧扉，老圃正挥锄。禾麦过墙青，瓜蔓走阶除。埽地焚苍术，餔粥烹新蔬。蝉吟晚嘒嘒，蝶梦午徐徐。饱食复酣眠，生事欣有馀。但许长高枕，何必非吾庐。
六月二十六日
作者：张英
朝代：清
体裁：七言绝句

隔帘瓜蔓绿参差，叶底残红三两枝。此际心情最间适，朗吟白傅洛中诗。
六月五日特召英至懋勤殿上讲中庸及太极西铭之学并命英敷陈经书大义复亲洒宸翰书忠孝存诚大字二幅以赐不胜荣幸恭赋八首·其一
作者：张英
朝代：清
体裁：七言绝句

雨馀晴日映花砖，今古图书黼座前。紫阁昼长帘影静，一编澄对御炉烟。
六月五日特召英至懋勤殿上讲中庸及太极西铭之学并命英敷陈经书大义复亲洒宸翰书忠孝存诚大字二幅以赐不胜荣幸恭赋八首·其七
作者：张英
朝代：清
体裁：七言绝句

存诚精义贯天人，忠孝良规勖子臣。敬佩王言如学海，敷天万类荷陶甄。
六月五日特召英至懋勤殿上讲中庸及太极西铭之学并命英敷陈经书大义复亲洒宸翰书忠孝存诚大字二幅以赐不胜荣幸恭赋八首·其三
作者：张英
朝代：清
体裁：七言绝句

遐考图畴溯浑濛，近推濂洛振宗风。仰窥圣学无涯际，愿颂高深海岳同。
六月五日特召英至懋勤殿上讲中庸及太极西铭之学并命英敷陈经书大义复亲洒宸翰书忠孝存诚大字二幅以赐不胜荣幸恭赋八首·其二
作者：张英
朝代：清
体裁：七言绝句

洙泗微言日讨论，远从尧舜接心源。虚怀不厌咨询切，好问何殊辟四门。
六月五日特召英至懋勤殿上讲中庸及太极西铭之学并命英敷陈经书大义复亲洒宸翰书忠孝存诚大字二幅以赐不胜荣幸恭赋八首·其五
作者：张英
朝代：清
体裁：七言绝句

迎凉殿里拂华笺，满贮端溪宝墨鲜。亲见君王挥玉管，承恩拜赐御床前。
六月五日特召英至懋勤殿上讲中庸及太极西铭之学并命英敷陈经书大义复亲洒宸翰书忠孝存诚大字二幅以赐不胜荣幸恭赋八首·其八
作者：张英
朝代：清
体裁：七言绝句

宝篆朱浓墨未乾，棒持暮出禁云端。数承汪濊恩施重，益愧愚蒙报荅难。
六月五日特召英至懋勤殿上讲中庸及太极西铭之学并命英敷陈经书大义复亲洒宸翰书忠孝存诚大字二幅以赐不胜荣幸恭赋八首·其六
作者：张英
朝代：清
体裁：七言绝句

擘窠惊见笔如轮，落纸云烟若有神。篆籀书能兼八法，纵横势可勒千钧。
六月五日特召英至懋勤殿上讲中庸及太极西铭之学并命英敷陈经书大义复亲洒宸翰书忠孝存诚大字二幅以赐不胜荣幸恭赋八首·其四
作者：张英
朝代：清
体裁：七言绝句

雅颂由来被管弦，先王风教在遗编。睢麟八百基王化，敬诵周南第一篇。
六月十一日座师给谏茌平王公招同年诸子宴集郭外荷亭值雨坐上分得客字
作者：张英
朝代：清
体裁：古风

夫子宦京华，独抱烟霞癖。雨霁偶招携，相将振短策。谢彼车尘喧，来就荷亭僻。荷亭临水开，深柳沼溪碧。翠盖翻微凉，萧疏动絺绤。好雨西山来，云气峰腰白。雨势逼荷香，尽来侵几席。须臾转晴霁，林外炎曦炙。故将烟景好，天意娱閒客。时艰良会稀，佳辰莫轻掷。回首畏红尘，坐待山光夕。
六月除礼部右侍郎仍兼学士
作者：张英
朝代：清
体裁：七言绝句

文昌卿席已频登，报国酬知总未能。惭愧君恩时记取，名衔依旧一条冰。
兰初开
作者：张英
朝代：清
体裁：古风

归来萟秋兰，盈盈满盆盎。日夕劳顾视，寒暄慎所向。幸逢积雨后，翠色喜无恙。朝来蔟百箭，英气日腾上。时方夏至初，清芬日舒鬯。藉以媚长昼，聊可佐閒旷。
兰开二番移盆入庭中
作者：张英
朝代：清
体裁：七言绝句

桂林香动隔邻家，菊蕊攒枝已放芽。白露才过残暑退，老翁生计理秋花。
兰开日閒居
作者：张英
朝代：清
体裁：七言绝句

积雨连宵未肯晴，小池风定水痕生。奚童亦解人深意，报取兰开满一茎。
兰开经旬未得入山
作者：张英
朝代：清
体裁：七言绝句

溪上经旬未泛槎，溯洄何异隔蒹葭。荷花久负山中约，为惜盆兰正作花。
养心殿看鳌山灯恭赋·其一
作者：张英
朝代：清
体裁：七言律诗

琉璃宵映蕊珠宫，绛蜡分行皎月同。山似蓬莱移海上，人疑鸾鹤戏云中。当筵自舞呈天巧，弄影无心夺化功。漫说鱼龙誇往代，神奇不数偃师工。
养心殿看鳌山灯恭赋·其二
作者：张英
朝代：清
体裁：七言律诗

綵山灯灿若流霞，黼席高张倚碧纱。万壑烟云千树月，一楼箫管四时花。青骢解向平桥转，画舫能随石岸斜。此夕看从深殿里，奇观何异泛仙槎。
内直见高房山苍山古木图
作者：张英
朝代：清
体裁：七言绝句

峰因积墨皴偏古，树为撑云势益强。能事由来鄙凡近，寒山古木最苍茫。
再叠尧峰山字韵诗六首·其一
作者：张英
朝代：清
体裁：七言绝句

生涯晚岁卷书间，怕听车声酷爱閒。但得梅花香里坐，闭门何地不空山。
再叠尧峰山字韵诗六首·其三
作者：张英
朝代：清
体裁：七言绝句

地炉煨火小窗间，催迫桃花不放閒。争似春烟春雨后，含情含态夕阳山。
再叠尧峰山字韵诗六首·其二
作者：张英
朝代：清
体裁：七言绝句

茅庵窈窕白云间，药插渔竿廿载閒。叹息人生何处老，水流花落是家山。
再叠尧峰山字韵诗六首·其五
作者：张英
朝代：清
体裁：七言绝句

樵路烟村杳霭间，松阴十亩可閒閒。芙蓉露落胭脂港，踯躅花开锦绣山。
再叠尧峰山字韵诗六首·其六
作者：张英
朝代：清
体裁：七言绝句

六街镫火五云间，笙管撩人苦未閒。老我深宵对香雪，儿来听话旧溪山。
再叠尧峰山字韵诗六首·其四
作者：张英
朝代：清
体裁：七言绝句

总是尘劳塞两间，何人肯放此身閒。惟馀老子痴顽性，隐几时犹梦故山。
再饮慈仁松下歌
作者：张英
朝代：清
体裁：古风

秋深古寺风萧萧，长松铁干摩青霄。复有低枝苍且劲，寒声树底如秋潮。前日携樽曾醉此，宿酲未解旬日耳。黄花细雨又重阳，咫尺秋光不相似。检点遂成十四人，唐子抱病思鲈莼。人生最易是离别，为欢切莫轻良辰。相将携手登高阁，俛瞰西山窥碧落。金翠辉煌树影浓，明光宫殿连长乐。日晚移樽松下来，寒风淅淅吹高台。罗衣自薄不胜露，酒醒歌罢重徘徊。徘徊还向幽林去，招客禅房最深处。蒲团纸帐蜡灯红，茗碗炉香客无语。坐客无语听清歌，歌入微时唤奈何。莫道承明同珥笔，谩言玉树共鸣珂。人生富贵等閒事，须念为欢去日多。劝君且尽樽中酒，听我再饮慈仁松下歌。
冬日
作者：张英
朝代：清
体裁：七言律诗

绳床竹几小窗前，手爇清香暖著绵。冬日为人来草阁，梅花与客共寒烟。嵇康达命原宜懒，摩诘能诗自解禅。但得身閒兼地僻，闭门一壑亦翛然。
冬日二首·其一
作者：张英
朝代：清
体裁：七言绝句

埽地焚香一事无，人间何地不方壶。莫嫌春至无消息，绕坐缃梅十二株。
冬日二首·其二
作者：张英
朝代：清
体裁：七言绝句

静拂冰弦思转清，海南香里月三更。无端窗外寒螀歇，应为平沙拨剌声。
冬日即事八首·其一
作者：张英
朝代：清
体裁：七言绝句

一炉沉水一瓯茶，犹觉寒城暮柝哗。老我乍閒情味别，抱琴清夜向梅花。
冬日即事八首·其七
作者：张英
朝代：清
体裁：七言绝句

山妻颂佛礼精幢，老我晨寒倒玉缸。埽地焚香清福具，况兼花事满晴窗。
冬日即事八首·其三
作者：张英
朝代：清
体裁：七言绝句

水仙花发点青莎，但觉琼林姊妹多。剪烛摊书良夜坐，居然邵子有行窝。
冬日即事八首·其二
作者：张英
朝代：清
体裁：七言绝句

绕榻寒葩影自横，七弦手和若为情。惟惭心腕多尘思，难觅幽泉落涧声。
冬日即事八首·其五
作者：张英
朝代：清
体裁：七言绝句

深护残香镇掩关，手培寒蕊暂开颜。长安声伎足豪侈，斗室应无如我閒。
冬日即事八首·其八
作者：张英
朝代：清
体裁：七言绝句

儿返江乡雪正霏，小轩琼蕊映阶墀。到来甫过传柑节，犹是梅花半放时。
冬日即事八首·其六
作者：张英
朝代：清
体裁：七言绝句

时逢休沐宜高枕，书杂真行续矮笺。要看孤烟萦岭岫，炉香移近研山前。
冬日即事八首·其四
作者：张英
朝代：清
体裁：七言绝句

狐腋为衾雪一床，三朝晏起味偏长。小窗嫩日烘帘影，无限春情泥海棠。
冬日登齐山
作者：张英
朝代：清
体裁：七言律诗

牧之游处一扶筇，几点苔痕想故踪。石影洞中惊虎豹，翠微天际列芙蓉。千家近接城南路，九子移来江上峰。閒客正携村市酒，落晖何意到青松。
冷泉亭
作者：张英
朝代：清
体裁：七言绝句

百尺苍岩灌木阴，一溪流水寺门深。香山作郡杭州日，几度斜阳伴醉吟。
凤梨
作者：张英
朝代：清
体裁：七言律诗

凤梨珍果出南荒，昔未标名纪职方。班剥锦苞含脆质，缤纷翠羽护清香。提封远在波臣外，修贡遥知驿路长。总是皇仁同绝域，海邦风味入梯航。
出西郭视田禾
作者：张英
朝代：清
体裁：七言律诗

西畴来往任婆娑，一径篮舆野色多。社饮相呼知岁乐，篝车满路识时和。灌秧雨足支馀溜，穫稻田空萟晚禾。自是为农家世勚，此身终合老岩阿。
出郭从玉泉山历碧云香山晚宿承恩寺得诗六首·其一
作者：张英
朝代：清
体裁：七言律诗

山色新从出郭逢，帝京西畔碧千重。芙蓉黛色盘高掌，金碧晴光变众峰。远自雁门趋朔漠，近成天堑控居庸。夏云安得奇如此，马首曾经望岱宗。
出郭从玉泉山历碧云香山晚宿承恩寺得诗六首·其三
作者：张英
朝代：清
体裁：七言律诗

曲曲幽栖探不穷，萧凉六月已秋风。松杉自绕香林路，唐宋犹存古佛宫。盘磴逶迤清霭外，荒台掩映翠微中。泠泠最是龙湫水，泻入华林御苑东。
出郭从玉泉山历碧云香山晚宿承恩寺得诗六首·其二
作者：张英
朝代：清
体裁：七言律诗

清时休沐凤城边，枕簟移来近紫泉。云影乍开新雨过，荷香初动蚤凉偏。坐围众壑千峰丽，閒对清池一镜圆。寄语软红尘里客，佳山原在马蹄前。
出郭从玉泉山历碧云香山晚宿承恩寺得诗六首·其五
作者：张英
朝代：清
体裁：七言律诗

马鬣封题自勒名，何关紫闼与苍生。累朝惟有中涓贵，敕使徒伤国体轻。钩党至今留叹息，内家从此失升平。一丘白骨还依佛，常听寒钟午夜声。
出郭从玉泉山历碧云香山晚宿承恩寺得诗六首·其六
作者：张英
朝代：清
体裁：七言律诗

西来山色此偏幽，况是深林鸟倦投。坐近松根常坠露，梦回禅榻蚤惊秋。诗堪适意何辞拙，佛本无言不待酬。茉莉晚香初放处，碧天无际白云流。
出郭从玉泉山历碧云香山晚宿承恩寺得诗六首·其四
作者：张英
朝代：清
体裁：七言律诗

松云深护藏经楼，华表何人最上头。原庙祇今无旧迹，茂陵终古亦荒丘。金貂空使丰碑壮，石马何知碧草愁。永巷当年无限事，凭谁一问大长秋。
刘照寒蓉双雁图
作者：张英
朝代：清
体裁：七言绝句

难得秋光一日閒，卷书长对琐窗间。羡他旅雁双栖处，芦荻芙蓉水一湾。
初冬同沈康臣曹升六夏邻湘乔石林坐黑龙潭晚过城南小园二首·其一
作者：张英
朝代：清
体裁：五言律诗

且向车尘外，提壶挈伴行。閒人潭上影，落叶树边声。野水南村晚，高窗小阁晴。淹留还竟日，清话各平生。
初冬同沈康臣曹升六夏邻湘乔石林坐黑龙潭晚过城南小园二首·其二
作者：张英
朝代：清
体裁：五言律诗

谁问荒园路，城闉歌吹西。槐铺双树暗，松偃片云低。岁月吾侪惜，柴篱野客迷。莫教骑马去，茅舍未鸡栖。
初凉
作者：张英
朝代：清
体裁：七言绝句

正是初凉落叶天，絺衣新卸薄装绵。三秋桂雨兰香里，尽日无人手一编。
初夏
作者：张英
朝代：清
体裁：七言律诗

千山浓淡绿参差，夏浅春深景一奇。溪上垂竿飞絮里，林间烧笋落花时。青秧待雨怜鸠妇，朱果临风恼雀儿。领略暄和閒岁月，市朝山泽几人知。
初夏
作者：张英
朝代：清
体裁：七言律诗

小池初漾嫩荷风，曲径新添苦竹丛。布谷鸟啼春雨后，分秧人乱夕阳中。偶居山泽心常恋，岂信田园乐易穷。满院浓阴深碧处，残花犹见数枝红。
初夏二首·其一
作者：张英
朝代：清
体裁：七言绝句

手培蕙草绿芊绵，花蒂含珠剧可怜。欲令微风领香气，移来帘影小窗前。
初夏二首·其二
作者：张英
朝代：清
体裁：七言绝句

三冬温室护重帷，始得红兰四五枝。却忆龙眠山畔路，归樵花压担头时。
初夏园林十忆诗 其一 新绿
作者：张英
朝代：清
体裁：七言绝句

千山嫩绿晓参差，踯躅初红一两枝。最爱春烟初散处，还怜山雨欲晴时。
初夏园林十忆诗 其七 新桐
作者：张英
朝代：清
体裁：七言绝句

勺药花繁燕子飞，碧梧铺叶荫岩扉。云阴澹荡波清浅，绿映山翁白葛衣。
初夏园林十忆诗 其三 新篁
作者：张英
朝代：清
体裁：七言绝句

楫楫才看稍出土，离离乍见影过墙。初抛紫箨青如许，筠粉吹香日正长。
初夏园林十忆诗 其九 新莺
作者：张英
朝代：清
体裁：七言绝句

小閤窗临碧树溪，声声清啭爱黄鹂。儿童莫触花铃响，留取枝头自在啼。
初夏园林十忆诗 其二 新秧
作者：张英
朝代：清
体裁：七言绝句

榆荚松花夹路齐，山翁蚤起自扶犁。一声布谷霏微雨，水满平池稻满畦。
初夏园林十忆诗 其五 新茶
作者：张英
朝代：清
体裁：七言绝句

云崖雾岫往携筐，怪底山僧十日忙。绿树阴阴人迹少，枳篱茅屋焙茶香。
初夏园林十忆诗 其八 新蒲
作者：张英
朝代：清
体裁：七言绝句

水涨南塘石岸平，青青蒲叶绕溪生。游鱼争向滩头浅，遗子时闻拨刺声。
初夏园林十忆诗 其六 新丝
作者：张英
朝代：清
体裁：七言绝句

清和天气雨初晴，辛苦田家妇子情。秧马才看过垄迹，缲车又听隔篱声。
初夏园林十忆诗 其十 新燕
作者：张英
朝代：清
体裁：七言绝句

柳外双飞燕子斜，营巢新定野人家。清溪曲曲皆桃李，衔得春泥半是花。
初夏园林十忆诗 其四 新荷
作者：张英
朝代：清
体裁：七言绝句

柳下轻风捲钓丝，荷钱一夕点沦漪。南垞欲问花多少，只看田田出水时。
初秋
作者：张英
朝代：清
体裁：七言律诗

竹床冰簟晚凉生，云净峰高露气清。南去雁鸿秋有信，西流河汉夜无声。看过燕乳絺衣谢，听到虫吟羽扇轻。今古盈虚观物理，且沽村酒与同倾。
初秋二首·其一
作者：张英
朝代：清
体裁：五言律诗

黄叶初离树，人归旧草亭。吟孤双鹤侍，坐久一峰青。竹为妨梅剪，门因避客扃。桂华含蚤露，香雾扑疏棂。
初秋二首·其二
作者：张英
朝代：清
体裁：五言律诗

尽阅寰中趣，深耽物外情。扶花承夕露，剪蔓避秋声。镫影帘栊静，橙香枕簟清。拥衾还叹息，弥觉道心生。
初秋坐读易楼二首·其一
作者：张英
朝代：清
体裁：七言律诗

砌生幽草石生苔，人自空山避暑回。巢补新泥秋燕乳，兰培旧本晚花开。围镫儿喜如群谢，对案妻能似老莱。豆粥花瓷同一色，夕凉高咏复谁猜。
初秋坐读易楼二首·其二
作者：张英
朝代：清
体裁：七言律诗

河汉西流夜转清，严城击柝复三更。窗间清梦梧桐雨，簟上新凉蟋蟀声。深护兰香垂纸帐，细听松籁近茶铛。丹颜漆发年年换，弥感平生学道情。
初过宝穑堂
作者：张英
朝代：清
体裁：七言律诗

宝穑堂从隔岁谋，主人今始得来游。青松枝亚明湖出，古栗阴团小径幽。远涨初生逢暮雨，晚禾重蓺趁新秋。閒来检点人间事，社饮渔歌第一流。
前岁种蕙草盆中今忽作幽兰五箭
作者：张英
朝代：清
体裁：七言绝句

杂莳群芳娱老眼，喜看蕙草忽成兰。离骚九畹分明别，物理迁移欲辨难。
前探梅绝句二首·其一
作者：张英
朝代：清
体裁：七言绝句

女墙宫堞噪寒鸦，油壁湘帘坐小车。老我情怀谁得似，满天风雪看梅花。
前探梅绝句二首·其二
作者：张英
朝代：清
体裁：七言绝句

为惜寒梅护短篱，几株疏影落清池。山人十月探花信，喜见南檐第一枝。
勺园招游社坛
作者：张英
朝代：清
体裁：七言绝句

河流曲曲绕深松，绣岭雕崖一万重。八十老翁犹壮健，深秋携我一扶筇。
勺园牡丹甚盛三兄新作小轩对之花时觞咏其中有怀胜赏因寄以诗
作者：张英
朝代：清
体裁：古风

城南方塘净如练，密卉疏筠列芳茜。主人旧种洛阳花，百朵春深压山县。近添幽馆对芳丛，曲径朱栏藏宛转。此花夙昔性所耽，六度春风不相见。闻道年来色转奇，绡堆绣簇霞千片。香风粉腻杨妃脂，露华红湿西施面。朵朵葳蕤赤玉盘，枝枝摇曳锦团扇。吴门先生浮大白，细把微吟足欢宴。寄语春风作意妍，明年一倍增娇茜。不分天涯作客人，归心输与双梁燕。
勺药贮甔瓶中小有佳致
作者：张英
朝代：清
体裁：古风

虚堂下疏帘，槐影漾深绿。数朵殿春花，鲜丽蔟红玉。濯以温泉波，华清正新浴。无计游丰台，千亩恣遥瞩。聊向花瓷中，经旬看亦足。山亭红药栏，苦忆银塘曲。
北园荷花初开
作者：张英
朝代：清
体裁：古风

青葱一林竹，沦漪半亩莲。人生但得此，亦足遂幽偏。自予来北墅，万竹森如椽。翠幄光照地，凤羽影参天。独惜池水深，荷叶空田田。白华三五朵，照水亦娟娟。山泉苦沙砾，希见藕如船。我幸山泽人，兹福不能兼。乃知造物意，取予恶求全。且耽千亩趣，看取数枝妍。
北轩与内人晚坐
作者：张英
朝代：清
体裁：七言律诗

野鹤幽栖珠树林，海天谁复问鸿冥。閒诗适意容粗放，小户当杯易醉醒。镜里不知双鬓白，眼前惟觉众峰青。山妻解伴于陵子，相对芙蓉水一亭。
北轩后种竹得笋
作者：张英
朝代：清
体裁：古风

植物数清芬，筼筜推第一。种类复区分，中有坚韧质。一竿围尺馀，十丈高无匹。烟梢叶叶奇，霜节茎茎直。茎含澹荡风，叶透玲珑日。阴摇暑月寒，翠滴晴云湿。雪压与风摧，亭亭无偃侧。所嗟樊圃间，尤物艰种植。竹祖虽频移，龙孙非易茁。北轩有孤干，逾年忽增十。园丁远相报，开书动颜色。始缘涧壑疏，终绕阶除密。坐对一林香，端可忘肉食。会当置匡床，晚翠映书帙。
十二月七日从院长除兵部侍郎
作者：张英
朝代：清
体裁：七言绝句

惭无藻思佐文风，讵有良谋翊武功。犹喜官阶随座主，共论邦政绛纱中。
十二月二十五日蒙赐御用貂裘一领恭纪二首·其一
作者：张英
朝代：清
体裁：七言律诗

紫绮丰貂世所稀，新裁岁岁拜彤闱。称身难荷恩施重，顾影深惭报荅微。圣泽频年忘雨雪，天香满路羡光辉。归来检点裘裳看，叠笥盈箱总赐衣。
十二月二十五日蒙赐御用貂裘一领恭纪二首·其二
作者：张英
朝代：清
体裁：七言律诗

珥貂自昔重承明，况复珍裘积累成。如雪漫誇狐腋贵，当风不数雉头轻。日华朝映香云绕，霜颖晴看紫雾生。拜赐何能酬渥泽，垂衣常愿祝升平。
十二月二十八日蒙赐食品酒醴恭纪二首·其一
作者：张英
朝代：清
体裁：五言律诗

紫陌晴云暖，年华入岁除。恩衔宫使诏，春满侍臣庐。兰馔烹鲜日，椒觞献腊初。颁从霄汉上，欢跃更谁如。
十二月二十八日蒙赐食品酒醴恭纪二首·其二
作者：张英
朝代：清
体裁：五言律诗

岁月恩波里，风光禁籞中。佳辰叨法膳，备物愧愚衷。荣逮宗祊远，甘分稚子同。尧厨天酒绿，寒谷总春融。
十二月二十日内直看赵松雪水村图三首·其一
作者：张英
朝代：清
体裁：七言绝句

风流无奈赵王孙，画出江南水上村。瞥向澹烟疏柳处，依稀重认旧柴门。
十二月二十日内直看赵松雪水村图三首·其三
作者：张英
朝代：清
体裁：七言绝句

罛罼閒来挂短篱，潮生风急雨如丝。鹊华秋色无由见，沙渚烟汀澹益奇。
十二月二十日内直看赵松雪水村图三首·其二
作者：张英
朝代：清
体裁：七言绝句

青箬吹香雨后风，秋山秋水总空濛。谁将宝穑堂前景，移入觚棱晚照中。
十二月六日即事
作者：张英
朝代：清
体裁：古风

梦登杰阁俛洪流，烟波漠漠横小舟。远叠层峦景弥旷，近罗古木居偏幽。启牖凭阑正留憩，叩门声急惊残睡。东方才曙雪满阶，忽报诸卿有封事。
十二月初二日梅放数枝却忆归涂所见
作者：张英
朝代：清
体裁：七言律诗

地炉朝夕暖如春，梅萼才舒便可人。几树寒香开蚤艳，一年花事逗芳辰。樱红杏白村村有，柳眼桃腮处处新。从此溪山无限好，芒鞋端许蹋香尘。
十二月十日除大司空有作
作者：张英
朝代：清
体裁：七言绝句

苦思岩畔阅耕农，蠖蛰禽栖一亩宫。深愧衰慵无报称，滥将名姓列三公。
十二砚歌
作者：张英
朝代：清
体裁：古风

汪子卧病不出户，棱棱瘦骨吟新诗。床头一卷探相示，十二砚歌恣离奇。自言梦中入广厦，濡毫研墨方淋漓。纵横俱是老坑石，龙蟠虬卧苍玉姿。此物那可使无主，就中十二欣自持。汪子性僻耽笔墨，神物来贶夫何疑。惟砚以静而得寿，笔以日计墨以时。镂心鉥肺亦太苦，将毋此意良可师。吁噫嘻，湘帘棐几一片石，朝耕夕耨常苦饥。呵冻手皴无气力，弃掷屡遭妻孥嗤。一石磨穿亦已足，龙尾十二将胡为。
十五日二首·其一
作者：张英
朝代：清
体裁：七言绝句

一垆沈水一瓯茶，心怯笙歌陌上哗。七载暌离何足叹，年年春事负梅花。
十五日二首·其二
作者：张英
朝代：清
体裁：七言绝句

矮纸幽窗短句裁，青樽红烛水仙开。儿童别有欢哗乐，连袂蹋歌归去来。
十六夜
作者：张英
朝代：清
体裁：七言律诗

帝里韶华艳此宵，凤城西畔景偏饶。珠幢璧玉旃檀佛，宝马香车玉蝀桥。有客閒情常脉脉，闭门寒月独萧萧。惟馀十里梅花路，水国烟村入梦遥。
十四日
作者：张英
朝代：清
体裁：七言绝句

满几铅黄手一编，山经圃史自评诠。狂飙不放镫花节，深闭帘栊看水仙。
十月二十四日蒙恩自温泉颁赐野鸡恭纪二首·其一
作者：张英
朝代：清
体裁：五言律诗

侍膳温泉馆，霜天羽猎催。御围云外合，宫使雪中回。心傍华旗远，恩分锦翼来。古人曾载贽，耿介异凡材。
十月二十四日蒙恩自温泉颁赐野鸡恭纪二首·其二
作者：张英
朝代：清
体裁：五言律诗

白草韝鹰健，寒原野雉肥。遥从金弹落，近绕玉鞭飞。偕鹿登厨传，随车入禁闱。文禽颁侍从，拜赐有光辉。
十月初二日景山侍宴
作者：张英
朝代：清
体裁：七言律诗

御苑秋深叶正飞，金铺碧瓦散晴晖。平台万树连青琐，北极三峰护紫微。属国象胥沾圣泽，群公虎拜奉恩辉。书生豹尾云中立，入侍名王尽锦衣。
十月十五日有怀玉青客山阴时予寓居钱塘
作者：张英
朝代：清
体裁：七言律诗

怜君何事叹浮家，高谊为予远泛槎。千里江船同雨雪，一年春事负莺花。客中离别情偏苦，霜后凄清路转赊。共子钱塘居两岸，暮潮声里即天涯。
午日讲筵
作者：张英
朝代：清
体裁：七言律诗

瑶函永日侍宸枫，讲幄西清阁道通。綵绶天中传令节，冰壶殿角动微风。香分艾叶牙签绿，色映榴花玉简红。不用广陵求百鍊，君王宝鉴六经中。
午睡
作者：张英
朝代：清
体裁：七言律诗

萧萧禾稼满西畴，细雨轻烟尽日秋。拨火添香难遣闷，开缄披卷恰生愁。阴阴况复槐当午，栩栩宜从蝶与游。斗帐冰纨湘簟碧，策勋先觅睡乡侯。
南书房盆中白梅盛作花恭赋
作者：张英
朝代：清
体裁：七言律诗

一树梅从上苑移，频劳中使护重帷。花迎暖日香侵席，人对春风雪满枝。疏影夜添烧烛后，清芬朝扑捲帘时。野桥绝涧寻常见，几到君王白玉墀。
南巡扈从诗十八首 其一 车驾至畿辅道上民献嘉禾数岐以示从臣
作者：张英
朝代：清
体裁：古风

春风转韶律，时巡历郊原。王道广周咨，冀以康黎元。衢路撤警跸，羽卫袪殷繁。万姓趋马首，填塞窥井垣。皆言年谷好，比岁丰鸡豚。麦穗三两岐，敢以陈至尊。圣心益嘉悦，慈颜弥霁温。民天在粒食，农事古所敦。稼穑久为宝，珠玉安足论。再拜纪惇史，大哉真王言。
南巡扈从诗十八首 其七 诏增取士额录功宥过宽释罪辜并恤商贾徒役
作者：张英
朝代：清
体裁：古风

万里垂天云，霖雨沛大泽。王言流春膏，煌煌俪典册。菁莪培士气，弦诵广缝掖。车服旌功庸，章程宽过谪。汤网恢八纮，尧歌溢九陌。惠政恤商旅，馀波及徒役。涣汗若风行，星轺驰数驿。譬彼阳春景，弥纶无辙迹。万物皆沾濡，一夫靡不获。上配星汉文，千祀永无斁。
南巡扈从诗十八首 其三 展礼泰山神祠给守祀者金岁以为常
作者：张英
朝代：清
体裁：古风

岱宗峙东域，穹隆凌紫烟。风雨走百灵，膏泽弥八埏。功德润生民，柴望纪虞年。翠华昔临幸，日观登遥巅。杯斝视沧海，襟带俯长川。大书云峰字，刻石苍崖边。今兹复莅止，展礼意益虔。优诏下尺一，岁给水衡钱。观瞻肃庙貌，母俾祀事愆。怀柔及河岳，允恊时迈篇。
南巡扈从诗十八首 其九 扈从登虎丘
作者：张英
朝代：清
体裁：古风

虎丘一片石，乃在阛阓间。王珣旧时宅，清沚相回环。游人无古今，石色常自闲。剑池如削玉，绣涩苔痕斑。中涵清浅流，花底犹潺湲。层丘莽回互，数步劳跻扳。长廊临大壑，紫翠何其殷。村落爱平远，极目入烟鬟。上有万岁亭，卓立当兹山。吴人歌乐胥，喜惠频年颁。
南巡扈从诗十八首 其二 诏免山东来年田赋
作者：张英
朝代：清
体裁：古风

王政先足民，实惠惟捐租。浩瀚若河海，百谷同时濡。跂行与喙息，万类皆昭苏。此年屡拜赐，大泽已频敷。蠲除常钜万，食德非一区。銮辂莅东土，民瘼勤咨诹。特与免正供，闾里无追呼。讴吟起岱畎，抃舞瀰海嵎。温诏有徽言，民富国乃腴。父老扶杖听，荡荡歌尧衢。
南巡扈从诗十八首 其五 车驾由宿迁亲览河堤后复临幸高堰阅视
作者：张英
朝代：清
体裁：古风

羽卫临河干，徘徊瞻禹迹。黄河自西来，浩荡无朝夕。圣主宵旰忧，披图日谋画。上以利转输，下不妨耕辟。今兹获安澜，顺令驱河伯。激箭归东溟，波静淮流碧。溯洄发棹讴，片帆如衽席。拯此昏垫民，浲水还其宅。自昔汉帝来，采薪兼负石。宣房瓠子歌，盛事继畴昔。
南巡扈从诗十八首 其八 诏民间无得结彩建碑
作者：张英
朝代：清
体裁：古风

上古君民情，淳风今再遇。欣逢至尊出，马首欢童孺。千里赍粮米，所至辄成聚。灯火若繁星，香风霭烟雾。慰问庞眉人，翠辇时为驻。碑镂万岁字，炳耀照衢路。敷天欢忭声，渊云不能赋。爱戴出微忱，圣衷弥简素。所期家室盈，礼让起丰裕。至哉如天仁，击壤听温谕。
南巡扈从诗十八首 其六 诏蠲江南累年逋赋
作者：张英
朝代：清
体裁：古风

东南财赋区，逋租昔所苦。官长若传舍，民亦罹罪罟。休哉浩荡仁，明诏传风雨。尽蠲历年赋，丝粟无所取。率土供维正，累代有恒矩。圣心崇简质，权衡内外府。浣衣过孝文，菲食师神禹。十载侍禁庭，微臣目所睹。约已以裕人，惠泽斯能溥。凤纸下层霄，慈蔼轶千古。
南巡扈从诗十八首 其十 扈从登金山
作者：张英
朝代：清
体裁：古风

沧江浩无际，乃自岷山来。浮玉一拳石，砥柱何崔嵬。北迎瓜步口，南接润城隈。回波忽涌立，激薄声如雷。皎若鸥鹭群，灿疑冰雪堆。海气驾奔涛，阁影势欲摧。有时风日丽，潮落江烟开。波光类澄镜，灯火明香台。仙跸驻上头，胜地欣追陪。峰顶大字石，云汉同昭回。
南巡扈从诗十八首 其十一 扈从登邓尉山
作者：张英
朝代：清
体裁：古风

泛舟入吴会，越岭趋香林。村居接花屿，长桥跨碧浔。溪怜木渎好，山爱铜坑深。一径入桂岩，千树对梅岑。吹香满高阁，积雪照湖阴。长松翳古寺，惟闻钟磬音。数点渔洋山，便娟当波心。帆影时出没，湖光弥绿沈。邓尉隐此山，流传空至今。欣从仙仗来，感激生长吟。
南巡扈从诗十八首 其十七 扈从登北极阁
作者：张英
朝代：清
体裁：古风

走马登崇冈，东南临冶城。万瓦连九陌，淡沲春云生。至尊凭杰阁，眺览纾皇情。苍苍夕阳落，耿耿银河清。象纬天阙近，奎璧相纵横。圣心罗七曜，指点示诸卿。盈缩穷造化，高论云霞惊。弧偃天狼息，斗转泰阶平。南极悬日表，久为仁寿祯。今夕觐天子，芒角增光明。
南巡扈从诗十八首 其十三 扈从登吴山
作者：张英
朝代：清
体裁：古风

吴山俯城闉，石径登嵯峨。翘首云物丽，极目河山多。层峦滴幽翠，晴光捲白波。一片明湖影，掩映隔乔柯。春潮如雪岸，朝夕满江沱。万井若鳞次，葱郁知时和。丹梯耸飞阁，苍磴接崇阿。至尊移步辇，雨霁此经过。云霄画图句，古调永不磨。微臣草虫吟，敢继大风歌。
南巡扈从诗十八首 其十二 扈从登灵岩山
作者：张英
朝代：清
体裁：古风

振策石城路，维舟木渎傍。红亭倚山畔，兰蕙松风香。春草没宫井，野花迷屧廊。裂眦入烟际，湖山郁苍苍。镜奁俯震泽，浮槎看渔洋。琴台冈势直，箭茎河流长。复有消夏湾，密树涵溪光。遗踪半髣髴，䆒诘增荒唐。石洞本确荦，履迹尤微茫。千古好事人，附会多忖量。
南巡扈从诗十八首 其十五 扈从渡钱塘经过云栖虎趵泉飞来峰
作者：张英
朝代：清
体裁：古风

东风动涟漪，鼓枻渡钱塘。沿缘历沙渚，山径多微茫。林峦转幽邃，十里青筼筜。映水绿娟娟，戛玉声琅琅。紫兰被山谷，日暖吹微香。西度虎泉侧，因过鹫岭傍。奇峰削云根，凌空如飞翔。澄溪回数折，灌木罗千章。钟声度白云，阁影摩青苍。万乘一回顾，岩壑生清光。
南巡扈从诗十八首 其十八 阅武并赏宴驻防将士
作者：张英
朝代：清
体裁：古风

秣陵带京口，控驭称要地。海邦届吴越，星罗联指臂。各列水犀营，清时饬武备。特简丰沛英，卫霍领骠骑。六龙御东南，神武麾七萃。霜雪耀戈甲，荼火望旌帜。射侯必饮羽，鹰隼逊猛鸷。圣泽靡不周，师徒悯劳勚。爰歌采薇篇，饮食亦古义。遍锡上方金，共沐投醪赐。
南巡扈从诗十八首 其十六 车驾幸钟山酬酒于明太祖陵
作者：张英
朝代：清
体裁：古风

春雨洒轻尘，江干草微绿。鸾旂捲惠风，驾言钟山麓。前代已丘墟，寝园在空谷。圣人一举事，千古超恒局。在昔修禋祀，展礼必躬肃。今兹再临幸，青茅酒重漉。侍臣咸虎拜，仰止天颜穆。赐金遍守圉，松楸禁樵牧。厚德塞穹壤，仁风被草木。书以范百王，永永光简牍。
南巡扈从诗十八首 其十四 车驾至会稽恭祀禹陵
作者：张英
朝代：清
体裁：古风

会稽古名郡，禹穴千山中。梅梁空寂寞，窆石疑幽宫。栋牗杂云气，灵旗来空濛。圣心久遐契，精一渊源通。况兹勤玉趾，胼胝师神功。园陵伊匪遥，驾言沧海东。质明展祀事，松籁吹天风。荒庭列俎豆，牲牷咸告充。衮衣肃再拜，簪裾陪上公。忝佐秩宗礼，感叹盈私衷。
南巡扈从诗十八首 其四 扈从观趵突珍珠二泉
作者：张英
朝代：清
体裁：古风

济水性沉劲，隐见多伏流。趵突历城嵎，喷薄声飕飕。澄波涵曲沼，玉峰对层楼。雪涛涌银瓮，朱槛翔白鸥。或类鲛人窟，百琲珠光浮。参差文藻漾，瀺灂纤鳞游。清寒沁心骨，四时常若秋。昔已邀天步，今复驻彩斿。宸章炳星日，光芒射潜虬。先后两辉映，特为名泉留。
南归留别澹人侍讲近公编修
作者：张英
朝代：清
体裁：古风

九重本深閟，右掖开双扉。与君若梁燕，出入青琐闱。晚钟月初上，晨钟露未晞。携手蹋永巷，形影相依依。笑语形迹捐，缠绵意入微。岂无同气亲，投分如君稀。偕趋金华席，分著香貂衣。诗成便相示，错落倾珠玑。时时窥翰墨，脱手烟云霏。常期偶君子，白首愿莫违。何意春明门，陌柳齐分飞。达夫扈东巡，仙跸随龙旂。牧之直深殿，清昼居紫薇。予抱邱垄心，十载如渴饥。圣慈蒙俞允，放艇江南归。担笈出凤城，投竿寻鱼矶。丰沛与京洛，节序同芳菲。勖君报明主，努力奉恩辉。
南旺
作者：张英
朝代：清
体裁：五言律诗

此日乘流便，维舟日已曛。河枯双派接，山断百泉分。地拥南湖日，波涵泰岱云。尚书遗像在，安济想前勋。
南苑大阅恭纪十二韵
作者：张英
朝代：清
体裁：七言排律

翠辇乘时驻翠微，六军讲武近南畿。礼娴蒐狩遵王制，梦叶熊罴合御围。七校腾骧誇虎旅，三驱指顾视龙旂。弓弯明月垂金勒，人度春风动铁衣。铠甲光疑林雪满，骅骝色斗岭云飞。普天雷动钲声出，捲地风鸣猎骑归。翡翠旌麾翻晓日，珊瑚鞭影入斜晖。玉盘晚进黄羊熟，金弹新开白兔肥。盛代丰岐皆宿将，清时颇牧在彤闱。选徒自昔闻蒐乘，治外当今赋采薇。常藉羽干昭圣德，还将戈楯耀天威。儒臣载笔惭讴颂，纬武经文历代稀。
南苑扈从讲武恭纪二首·其一
作者：张英
朝代：清
体裁：七言律诗

时平讲武近岐阳，甲胄蒐春出建章。洛水旌旗周甫草，西京词赋汉长杨。御围云气成龙虎，天厩星精本骕骦。画戟雕弓森羽卫，射生群与奉君王。
南苑扈从讲武恭纪二首·其二
作者：张英
朝代：清
体裁：七言律诗

畿南地旷接滹沱，宸跸来游淑景和。马散平原春草绿，幕连芳树晚烟多。云边影疾讲鹰落，柳外风鸣猎骑过。日暮天清西岭出，居庸层嶂远嵯峨。
南苑月下同屺瞻漫成四首·其一
作者：张英
朝代：清
体裁：五言律诗

御苑秋清日，平郊雨霁初。暮鸦归树满，夜火隔林疏。斜月临驰道，轻云覆直庐。匡时经术在，词赋薄相如。
南苑月下同屺瞻漫成四首·其三
作者：张英
朝代：清
体裁：五言律诗

武备清时重，霜风羽猎催。射熊千骑拥，试马六军来。柳色行宫暗，炉烟讲幄开。叨陪香案吏，金石赋天台。
南苑月下同屺瞻漫成四首·其二
作者：张英
朝代：清
体裁：五言律诗

野阔秋光迥，平沙幕影攒。钟鸣千树里，漏转五云端。匹马嘶风急，单衣对月寒。枕书閒不寐，卷幔与同看。
南苑月下同屺瞻漫成四首·其四
作者：张英
朝代：清
体裁：五言律诗

向夕同清啸，论心入夜阑。功名吾道重，遭遇古人难。黼坐资微密，苍生待治安。退朝书一卷，休暇勉加餐。
南苑纪事诗十首应制·其一
作者：张英
朝代：清
体裁：七言绝句

岂如汉武驻离宫，讵与唐宗避暑同。圣主观书朝启阁，炉烟不断雨声中。
南苑纪事诗十首应制·其七
作者：张英
朝代：清
体裁：七言绝句

试马台高御苑东，六军动地满旗风。书生愧乏长杨笔，款段行随万马中。
南苑纪事诗十首应制·其三
作者：张英
朝代：清
体裁：七言绝句

鸾旂羽箭逐轻风，猎罢西山落日红。云外玉骢归帐殿，九天铙吹晚霞中。
南苑纪事诗十首应制·其九
作者：张英
朝代：清
体裁：七言绝句

今年秋色禁云边，马散郊原日暮天。翠幕高张平野阔，冰轮正对直庐悬。
南苑纪事诗十首应制·其二
作者：张英
朝代：清
体裁：七言绝句

月当银汉漏声迟，东阁深严近御墀。宸翰九重天上至，云笺亲写早朝诗。
南苑纪事诗十首应制·其五
作者：张英
朝代：清
体裁：七言绝句

嘉鱼出水锦鳞红，中使擎来正晚风。自愧小臣叨侍从，得沾两度圣恩隆。
南苑纪事诗十首应制·其八
作者：张英
朝代：清
体裁：七言绝句

西山遥接帝城端，屏列芙蓉翠色寒。最是新秋微雨后，万峰如在苑中看。
南苑纪事诗十首应制·其六
作者：张英
朝代：清
体裁：七言绝句

宸心亲切念词臣，怜尔清曹薄宦人。讲罢退归龙尾道，重教宣进赐温纶。
南苑纪事诗十首应制·其十
作者：张英
朝代：清
体裁：七言绝句

单衣短袖趁新凉，羽箭雕弓最擅长。才见乌号明月满，霜翎早已著垂杨。
南苑纪事诗十首应制·其四
作者：张英
朝代：清
体裁：七言绝句

秋郊白兔逐黄尘，碧草丛中远避人。天子御围亲射得，猎回宣敕赐诸臣。
南苑讲筵恭纪应制四首·其一
作者：张英
朝代：清
体裁：七言律诗

行宫清閟晓垂裳，棐几先陈黼座傍。圣主勤民兼讲诵，儒生报国藉文章。乍含鸡舌瞻天表，近傍龙鳞识御香。况是王阶崇俭德，图书道已接羲皇。
南苑讲筵恭纪应制四首·其三
作者：张英
朝代：清
体裁：七言律诗

圣主崇文轶古今，缥囊随辇入华林。春秋不辍符天健，寒暑无分见帝心。千树周庐青入座，五云垂盖结成阴。虞廷蓂荚初开遍，好迓薰风鼓舜琴。
南苑讲筵恭纪应制四首·其二
作者：张英
朝代：清
体裁：七言律诗

细旃广厦集簪裾，正是甘泉避暑初。阁启迩英朝进讲，筵开崇政早陈书。柳风细拂炉烟外，莺啭稀闻昼漏馀。喜见孝经通卫士，诵声常听满星庐。
南苑讲筵恭纪应制四首·其四
作者：张英
朝代：清
体裁：七言律诗

藜光三载禁庭阴，此日传呼入上林。作赋忽承君命重，读书久荷圣恩深。欣逢盛代明良会，敢负平生启沃心。最是臣愚如草木，欢腾亦自解讴吟。
南荣
作者：张英
朝代：清
体裁：古风

中庭荫高槐，垂帘复深窈。兰开满坐隅，清芬彻昏晓。公事喜多暇，退食日方蚤。舆马各休憩，门庭迹如埽。午睡却炎曦，轻衣御纤缟。红紫点青丛，未觉庭轩小。静坐抚呜琴，清音自缭绕。有时瀹佳茗，宫观名泉好。一啜复再啜，悠然散怀抱。西邻新月上，晚凉月弥皎。妻子坐南荣，归鸦乱林杪。儿亦生白须，笑语悦翁媪。尘虑都弃损，天真可长葆。
南荣
作者：张英
朝代：清
体裁：七言律诗

结搆南荣只数椽，好山屏障恰天然。尽收松色层轩里，细挹荷香小槛前。梧叶半窗临曲沼，稻花十亩对平川。日长坐听渔樵话，惟觉君恩此际偏。
南镇
作者：张英
朝代：清
体裁：五言律诗

奠丽同南极，优崇比华衡。垂旒山影合，拄笏海云生。灵爽尊中土，明禋走上卿。荆扬达巴蜀，万里荷平成。
即事
作者：张英
朝代：清
体裁：七言律诗

向夕传呼近阁门，仰听天语比春温。丝纶岂是逋臣事，簪履难忘圣主恩。自分形骸宜薮泽，敢因泉石恋邱樊。集贤学士如墙立，落笔中书眼渐昏。
即事
作者：张英
朝代：清
体裁：七言律诗

木芍药开春晼晚，近依棐几称幽清。正当晓月黄昏后，忽听冰弦一两声。岂是鼠翻帘幔响，非关风激纸窗鸣。朝来检点瓶花朵，落向琴边几瓣轻。